उपन्यास | Anjoria's Weblog\nउपन्यास, साहित्य में प्रकाशित किया गया | Tagged उपन्यास, जुगेसर, भोजपुरी\t| 1 Reply\nभोजपुरी उपन्यास “जुगेसर” के भूमिका\nआदर्श युवक के सम्मोहक प्रेम के सूत्र में बंधल सामाजिक ताना बाना\n‘जुगेसर’ उपन्यास एगो अइसन व्यापक फलक वाला आधुनिक उपन्यास ह जवना में गांव अउर शहर दूनों के सामाजिक परिस्थिति अउर चुनौती के वस्तुपरक ढंग से बहुत व्यापक अर्थ में चित्रण बा. कथानक के पात्र खाली व्यक्ति ना हउअन बलुक ऊ मौजूदा समाज के एगो अइसन व्यक्ति बनके आइल बाडऩ जवना में उनका निजीपन के अतिक्रमण भइल बा आ ऊ समाज के लाखोंलाख लोगन के प्रतिनिधित्व करे में समर्थ बाडऩ. उपन्यास के नायक जुगेसर कउनो साधारण युवक ना हउअन बलुक ऊ एगो अइसन जोशीला, आदर्शवादी अऊर निष्कपट व्यक्ति हउअन जवन समाज में व्याप्त तमाम समस्या से जूझऽता अउर अपना ढंग से प्रतिक्रिया देऽता अउर एही समाज में अपने जीए के एगो अलग रास्ता बनावऽता. ई रास्ता संघर्ष के नइखे ऊ सहअस्तित्व के सिद्धांत पर चलऽता. दोसरा के बदले के त बहुत प्रयास नइखन करत लेकिन अपना आचरण के शुचिता के आखिर ले बरकरार राखे में सफल बाड़े. जुगेसर के जीवन अपने आपमें एगो आदर्श युवक के जीवन बा अऊर चुपचाप एगो मॉडल देश-दुनिया के सामने रखऽता कि कइसे विपरीत परिस्थितिओ में बिना समझौता कइले व्यक्ति सादगी अउर बिना भ्रष्टाचार के कवनो रास्ता अपनवले आपन जीवन शुचिता से गुजार सकऽता.\nजुगेसर साइंस के मेधावी छात्र रहे अउर बिना कवनो जोड़ तोड़ के अपना व्यक्तित्व के खूबी के साथो तरक्की करत चलल जा ता. पद प्रतिष्ठा में जुगेसर से सफलो व्यक्ति ओकरा व्यक्तित्व का आगे नत हो जाता अउर पाठक के निगाह में बौनो. सफल व्यक्ति हमेशा समाज के आदर्श व्यक्ति ना होखे ई बात पूरा शिद्दत से हरेन्द्र कुमार जी अपना ए उपन्यास में उठवले बानी आ ईहो एगा कारण बा जवन एह उपन्यास के सार्थकता प्रदान कर ता.\nउपन्यास में खाली सामाजिक ठोस यर्थाथे नइखे. एकर प्रमुख विशेषता बा एकर रोचकता. हृदयस्पर्शी एगो प्रेम कथा के सूत्र से ई उपन्यास बंधल बा जवन जुगेसर के दाम्पत्यो जीवन में बरकरार रह ता, जवन ना सिर्फ युवा पाठकन के बलुक पोढ़ो पाठकन के समान रूप से आकृष्ट करी. स्त्री के व्यक्तित्व के औदात्यपूर्ण चित्रणो एह उपन्यास के अर्थवान बनावे में समर्थ भइल बा. जुगेसर के प्रेमिका पूजा, जवना से बाद में जुगेसर अपना परिवार के अनिच्छा के बावजूद शहर में विवाह कर ले ता, एगो अइसन आदर्श नारी के रूप में उभर के आवऽतिया जे भारतीय समाज के पारिवारिक ताना-बाना के मजबूत कऽ के आदर्श प्रस्तुत करऽतिया. प्रेम परिवार से अलगाव करावे ला के प्रचलित धारणा के विपरीत मौका पड़ला पर प्रेम के परिधि केतना विस्तृत हो सकेला पूजा के चरित्र ओकर उदाहरण बा. उपन्यास में प्रेम के द्वंद्व, अंतरजातीय विवाह के समस्या, शिक्षा जगत आ राजनीति में व्याप्त भ्रष्टाचार आदि समस्या के बखूबी उठावल गइल बा जवन उपन्यास के उपन्यासे नइखे रहे देत बल्कि समाज के मौजूदा स्वरूप पर सार्थक टिप्पणी बन जाता. उपन्यास में प्रेम क कएकगो दृश्य एतना जीवन्त बा कि पढ़त समय पाठक के सामने दृश्य उपस्थित करे में समर्थ बा. हरेन्द्र जी के लेखन शैली एतना सादगी पूर्ण अउर भाषा एतना सरल-सहज आ प्रवाहपूर्ण बा कि कहीं से साहित्यिकता के आतंक नइखे होत बल्कि रोचकता, सरसता आ आगे का भइल जाने के जिज्ञासा अन्त तक बनल रह ता. अउर अन्त में उपन्यास पढ़ के आंख छलाछला जाय तो एके उपन्यास दोष न मानल जाव, मन भारी हो जाई लेकिन उपन्यास के कथानक अउर चरित पाठक के मन में हमेशा-हमेशा खातिर आपन जगह त बनाइए ली, ई पूरा विश्वास बा.\nहरेन्द्र कुमार पाण्डेय अँजोरिया पाठकन खातिर अपरिचित ना हईं. इहाँ के लिखल उपन्यास सुष्मिता सान्याल के डायरी बहुत पहिले से अँजोरिया पर मौजूद बा. दुख एक बात के बा कि पीडीएफ फार्मेट में होखला आ बहुते बड़हन फाइल होखला का चलते बहुते कम लोग एकरा के पढ़ले बा. सौभाग्य से डा॰ हरेन्द्र कुमार अपना नया उपन्यास “जुगेसर” के साफ्ट कॉपी भेज दिहले बानी. एह उपन्यास के प्रकाशन धारावाहिक रूप में कोलकाता के लोकप्रिय हिन्दी दैनिक “सन्मार्ग” में हो चुकल बा आ बाद में पुस्तकाकारो में प्रकाशित भइल बा सन्मार्ग का तरफ से. पेश बा उहे उपन्यास अँजोरिया के पाठकन खातिर.\nएह तरीका से प्रकाशित होखला से भोजपुरी साहित्य पूरा दुनिया के भोजपुरी पाठक पाठिकन के सहज रूप से मिल जाई आ भोजपुरी खातिर ई सबले बढ़िया तरीका लागेला हमरा.\nएहिजा इहो बता दिहल जरूरी लागल कि बता दीं कि उपन्यास के अँजोरिया शैली में डाले का चलते कुछ कुछ बदलाव कइल गइल बा. एह धृष्टता खातिर हम माफी माँगब बाकिर हमरा ई जरूरी लागल एह से हम कइले बानी. आशा बा कि लेखक समीक्षक के एह पर ढेर आपत्ति ना होखी.\nपूरा उपन्यास बहुते जल्दिए पूरा प्रकाशित कर दिहल जाई काहे कि ई भोजपुरी में लिखल गइल बा आ अनुवाद करे के परेशानी नइखे एकरा साथे जइसे कि “लोक कवि अब गाते नहीं” का साथे भइल बा आ अबही ले ओकर पूरा अनुवाद प्रकाशित नइखे हो सकल.\nउपन्यास, साहित्य में प्रकाशित किया गया | Tagged उपन्यास, जुगेसर, डा॰ हरेन्द्र कुमार, भोजपुरी\t| 1 Reply\nउपन्यास, साहित्य में प्रकाशित किया गया | Tagged उपन्यास, दयानंद पाण्डेय, भोजपुरी, भोजपुरी गीत गवनई, लोक कवि, लोक कवि अब गाते नहीं\t| Leaveareply\nPosted on जनवरी 14, 2012 by Anjoria\nचउदहवाँ कड़ी में रउरा पढ़ले रहीं\nकि गोपाल पंडित के बेटी के बिआह खातिर लोक कवि रुपिया त दे अइलन बाकिर बिआह ठीक ना हो पावल. सिरिफ पइसा भर से केहु के शादी ब्याह तय हो जाइत त फेर का बाति रहीत ? अब आगे पढ़ीं…\nफेर गांव में एगो विलेज बैरिस्टर रहले. नाम रहे गणेश तिवारी. अइसन बाति जहां नाहियो पँहुचल रहो गणेश तिवारी पूरा चोखा चटनी लगा के चहुँपावे के पूरा हुनर राखत रहले. ना सिरिफ बतिये चहुँपावे के बलुक बिना सुई, बिना तलवार, बिना छुरी, बिना धार ऊ केहुओ के मूड़ी काट सकत रहले, ओकरा के जड़मूल से बरबाद कर सकत रहले. आ अइसे कि कटे वाला तड़पियो ना सके, बरबाद होखे वाला उफ तकले ना कर सके. ऊ कहसु, ‘वकील लोग वइसहीं थोड़े केहु के फांसी लगवा देला.’ वकीलन का गरदन पर बान्हल फीता देखावत कहसु, ‘अरे, पहले गटई में खुदे फंसरी बांन्हेले फेर फांसी चढ़वावेले !’ फेर गणेश तिवारी बियाह काटे में त अतना पारंगत रहले जतना केहु के प्राण लेबे में यमराज. ऊ कवनो “दुल्हा” के मिर्गी, दमा, टी.वी., जुआरी, शराबी वगैरह वगैरह गुण से विभूषित कर सकत रहले.अइसहीं ऊ कवनो “कन्या” के, भलही ओकर अबहीं महीनो ना शुरू भइल होखे त का, दू चार बेर पेट गिरवा सकत रहले. एह निरापद भाव, एह तटस्थता, एह कुशलता अउर एह निपुणता के साथ कि भले ऊ राउरे बेटी काहे ना होखो, एक बेर त रउरो मान लेब. एह मामिला में उनुकर दू चार गो ना, सैकड़न किस्सा गांव जवार में किंवदंती बन चलल रहे. एतना कि जइसे कवनो शुभ काम शुरू करे का पहिले लोग ‘ॐ गणेशाय नमः’ कर के श्री गणेश करेला जेहसे कि कवनो विघ्न बाधा ना पड़े ठीक वइसही एहीजा लोग शादी बिआह के लगन निकलवावे खातिर पंडित आ उनुकर पंचांग बाद में देखे, पहिले ई देखे कि गणेश तिवारी कवना तिथि के गांव में ना होखीहें !\nतबहियो ना जाने लोग के दुर्भाग्य होखे कि गणेश तिवारी के गांव में आवे के दुर्निवार संयोग, ऊ अचके में ऐन मौका पर प्रकट हो जासु. अइसे कि लोग के दिल धकधका जाव. त गणेश तिवारी के दुर्निवार संयोग भुल्लन तिवारी के बेटा गोपला के बेटीओ के शादी काटे में खादी के जाकेट पहिरले, टोपी लगवले कूद पड़ल. ख़ास करके तब उनुकर नथुना अउरी फड़फड़ा उठल जब उनुका पता चलल कि लोक कविया एहमें पइसा कौड़ी खरचा करत बा. लोक कविया के ऊ आपन चेला मानत रहले. एह लिहाज से कि गणेश तिवारी अपनहुँ गवईया रहले. एगो कुशल गवईया. अउर चूंकि गांव में ऊ सवर्ण रहले से श्रेष्ठो रहले. आ उमिरो में लोक कवि से बड़का रहले. लेकिन चूंकि जाति से ब्राह्मण रहलें से शुरु में ऊ गांवे-गांव, गलीए-गली घूम-घूम के ना गा पवलें. चुनावी मीटिंगो में ना जा पवले गाना गावे. जबकि लोक कवि खातिर अइसन कवनो पाबंदी ना पहिले रहे, ना अब रहुवे. अउर अब त अइसन पाबंदी गणेशो तिवारी तूड़ दिहले रहुवन. रामलीला आ कीर्तन में गावत-बजावत अब ऊ ठाकुरन, ब्राह्मणन का बिआहो में महफिल सजावे लागल रहले. बाकायदा सट्टा लिखवा के. बाकिर बहुते बाद में. एतना कि जिला जवार से बहरा केहु उनुका के जानतो ना रहे. तब जबकि एहु उमिर में भगवान उनुका गला में सुर के मिठास, कशिश आ गुण बइठा रखले रहले. लोक कवि का तरह गणेश तिवारी का लगे कवनो आर्केस्ट्रा पार्टी ना रहुवे, ना ही साजिंदन के भारी भरकम बेड़ा. ऊ त बस खुद हारमोनियम बजावसु आ ठेका लगावे खातिर एगो ढोलकहिया साथे राखसु. उहो ब्राह्मणे रहल. ऊ ढोलक बजावे आ बीच-बीच में गणेश तिवारी के ‘रेस्ट’ देबे का गरज से लतीफागोईओ करे. जवन अधिकतर नानवेज लतीफा होखत रहे धुर गंवई स्टाइल के. लेकिन ई लतीफा सीधे-सीधे अश्लीलता छूवे का बजाय सिरिफ संकेत भर देव से ‘ब्राह्मण समाज’ में ‘खप-पच’ जासु. जइसे कि एगो लतीफा ऊ अकसर सुनावल करसु, ‘बलभद्दर तिवारी बहुते मजाकिया रहले. बाकलिर ऊ अपना छोटका साला से कबहियो मजाक ना करत रहले. छोटका साला के ई शिकायत हरदम बनल रहत रहे कि, ‘जीजा हमरा से मजाक काहे ना करीं ?’ बाकिर जीजाजी अकसर महटिया जासु. बाकिर जब ई ओरहन ढेरे बढ़ि गइल त एक बेर रात खाँ खाए बेरा बलभद्दर तिवारी उ ओरहन खतम करा देबे के ठान लिहले. उनुकर दुआर बहुते बड़हन रहे आ सामने एगो इनारो रहुवे. इनारे का लगे ऊ मरीचा रोप रखले रहले. से खाये से पहिले ऊ छोटका साला के बतवले कि, ‘एगो बड़की समस्या बा एह मरीचा के रखवाली.’\n‘काहे ?’ साला सवाल उठवलसि.\n‘काहे कि एगो औरत परिकल बिया. जइसहीं हम राति खाँ खाये जाइलें उउ मरीचा तूड़े चहुँप जाले.’\n‘ई त बड़ा गड़बड़ बा.’ साला बोललसि.\n‘बाकिर आजु मरीचा बाँच सकेला आ तू जे साथ दे द त ओह औरतो के पकड़ल जा सकेला.’\n‘उ एइसे कि हमनी का आजु बारी-बारी से खाईं.’ बलभद्दर तिवारी बोललन, ‘पहिले तू खा लीहऽ, फेर हम खाये जाएब.’\n‘ठीक बा जीजा !’\n‘बाकिर ऊ औरत बहुते सुन्दर हियऽ. ओकरा झाँसा में मत आ जइहऽ.’\n‘अरे, ना जीजा !’\nफेर तय बाति के मुताबिक साला पहिले खा लिहलसि. फेर बलभद्दर तिवारी खाना खाए गइलन. खाते-खात ऊ अपना मेहरारू से कहले कि, ‘तनी टटका हरियर मरीचा इनरा पर से तूड़ ले आवऽ.’\nमेहरारू पहिले त भाई का रहला का बहाने टाल मटोल कइली त बलभद्दर तिवारी कहले, ‘पिछुआड़ी ओर से चलि जा.’\nमेहरारू मान गइली आ चल दिहली पिछुआड़ी का राहे मरीचा तूड़े. एने उनुकर भाईओ ‘सुंदर’ औरत के पकड़े जा फेराक में अकुताइल बइठल रहले. मरीचा तूड़त औरत के देखते ऊ कूद पड़ले आ ओकरा के कस के पकड़ लिहले. ना सिरिफ पकड़िये लिहले ओह औरत के अंग के जहें तहें दबावे सुघरावहु लगले. दबावत सुघरावत चिल्लइलें, ‘जीजा-जीजा ! पकड़ लिहनी. पकड़ लिहनी चोट्टिन के.’\nजीजो आराम से लालटेन लिहले चहुँपले. तबले साले साहब औरत के भरपूर दबा-वबा चुकल रहले. बाकिर लालटेन का अँजोर में अपना बहिन के चिह्नत उनुका पर कई घइला पानी पड़ चुकल रहुवे. बहिनो लजाइल रहली बाकिर अतना जरूर समुझ गइली कि ई सगरी कारस्तानी उनुका मजाकिया पतिदेवे के हवे. ऊ तंज करत कहली, ‘रउरो ई सब का सूझत रहेला ?’ ऊ कहली, ‘भाईयो-बहिन के ना छोड़ीं रउरा ?’\n‘कइसे छोड़तीं ?’ बलभद्दर तिवारी कहले, ‘तोहरा भाई के बड़हन शिकायत रहुवे कि रउरा हमरा से कवनो मजाक काहे ना करीं त सोचनी कि सूखल-सूखल का करीं, प्रैक्टिकले मजाक कर दीं. से आजु इनकर शिकायतो दूर कर दिहनी.’ कहत ऊ साला का तरफ मुसुकात मुखातिब भइले, ‘दूर हो गइल नू कि कवनो कोर कसर बाकी रहि गइल बा ? रह गइल होखे त उहो पूरा करवा दीं.’\n‘का जीजा!’ कहत साला बाबू ओहिजा से सरक लिहले.\nई लतीफा ढोलक मास्टर ठेंठ भोजपुरी में पूरा ड्रामाई अंदाज में ठोंकसु आ पूरा रस भर-भर के. से लोग अघा जाव. अउर एह अघइले में खइनी ठोंकत गणेश तिवारी के हारमोनियम बाज उठे आ ऊ गावे लागसु, ‘रात अंधियारी मैं कैसे आऊं बालम!’ ऊ सुर में अउरी मिठास घोरसु, ‘सास ननद मोरी जनम की दुश्मन कैसे आऊं बालम !’ फेर ऊ गावसु, ‘चदरिया में दगिया कइसे लागल/ना घरे रहलें बारे बलमुआ, ना देवरा रहै जागल/फेर कइसे दगिया लागल चदरिया में दगिया कइसे लागल!’ ई आ अइसने गाना गा के ऊ लोगन के जइसे दीवाना बना देसु. का पढ़ल-लिखल, का अनपढ़. ऊ फिल्मी गानन के दुतकारबो करसु आ बहुते फरमाइश पर कबो कभार फिल्मीओ गा देसु पूरा भाष्य दे-दे के. जइसे कि जब ऊ “पाकीजा” फिल्म के गाना ‘इन्हीं लोगों ने ले लीना दुपट्टा मोरा’ गावसु त एह तोपाइल तकलीफ आ ओकर तंजो अपना वाचन में बांचसु आ कहसु कि, ‘बाकिर लोग एह गाना में ओह औरत के तकलीफ ना देखसु, मजा लेबेलें. तब जब कि ऊ बजजवा, रंगरेजवा आ सिपहिया सभका के घेरा में लेले. ओकर दुपट्टा, दुपट्टा ना ओकर इज्जत हवे.’ उनुका एह वाचन में डूब के एह गाना सुने के रंगे दोसर हो जाउ. अइसही तमाम निर्गुणो ऊ एही ‘ठाठ’ में सुनावसु आ रहि-रहि के जुमलेबाजीओ कसत रहसु. आ आखिर में तमाम क्षेपक कथा अपना गायकी में गूंथत गावसु, ‘अंत में निकला ये परिणाम राम से बड़ा राम का नाम.’ कुछ पौराणिक कथो के ऊ अपना गायकी में ले आवसु. जइसे पांडवन के अज्ञातवास के एगो प्रसंग उठावसु जवना में अर्जुन आ उर्वशी प्रकरण आवे. ओहमें उर्वशी जब अर्जुन से एगो वर मांगत अर्जुन से एगो बेटा मांग बइठस त अर्जुन मान जासु. आ जवन युक्ति निकालस ओकरा के गणेश तिवारी अइसे लयकारी में गावसु, ‘तू जो मेरी मां बन जा, मैं ही तेरा लाल बनूं.’ एह गायकी में ऊ जइसे एह प्रसंग के दृश्य-दर-दृश्य उपस्थित करा देसु त लोग लाजवाब हो जाव. ऊ अपना ‘प्रोग्राम’ में भोजपुरी के तमाम पांरपरिक लोकगीतो के थाती का तरह इस्तेमाल करसु. सोहर, लचारी, सावन, गारी कुछऊ ना छोड़सु आ पूरा ‘पन’ से गावसु. बाते बात में केहु लोक कवि के चर्चा चला देव त ऊ कहसु, ‘अरे ऊ तो हमरा चेला है ! बहुते सिखाया पढ़ाया.’ ऊ जइसे जोड़सु, ‘पहिले बहुते बढ़िया गावत रहे. अतना कि कबो कबो हमरा लागे कि हमरो से बढ़िया मत निकल जाव ! आगे मत निकल जाव, हम ई सोच के जरत रहनी ओकरा से. बाकिर ससुरा छितरा गइल.’ ऊ कहसु, ‘अब त लखनऊ में आर्केस्ट्रा खोल के लौंड़ियन के नचा के कमात खात बा. एह लौड़ियन के नचा के दू चार गो गाना अपनहु गा लेला.’ कहत ओ आह भरे लागसि, ‘बाकिर ससुरा भोजपुरी के बेंच दिहलसि. नेतवन के चाकरी करत नाम आ इनाम कमात बा त लौड़ियन के नचा के रुपिया कमात बा. मोटर गाड़ी से चलेला. हवाई जहाज में उड़ेला. विदेश जाला. माने कुल्ह ई कि बड़का आदमी बन गइल बा. नसीब वाला बा. बाकिर कलाकार अब ना रहि गइल, व्यापारी बन गइल बा. तकलीफ एही बाति के बावे.’ ऊ कहसु, ‘हमार चेला ह से नाक हमरो कटेला.’\nलेकिन लोक कवि?\nलोक कवि ई य मानसु कि गणेश तिवारी उनुका से बहुते बढ़िया गावेलें आ कि बहुते मीठ गला हवे उनुकर. बाकिर ‘चेला’ के बाति आवते लोक कवि करीब बिदक जासु. कहसु, ‘ब्राह्मण हउवें. पूजनीय हउवें बाकिर हम उनुकर चेला ना हईं. ऊ हमरा के कुछ सिखवले नइखन. उलुटे गांव में रहत रहीं त नान्ह जाति कहिके ‘काटत’ रहले. हँ, ई जरूर रहे कि हमरा के दुई चार गाना जरूर ऊ बतवले जवन हम ना जानत रहीं आ पीपर का फेंड़ का नीचे गाना बजाना में हमरो के गावे के मौका देत रहले.’ ऊ जोड़सु, ‘अब एह तरह ऊ अपना के हमार गुरु मानेलें त हमरो कवनो ऐतराज नइखे. बाकी गांव के बुजुर्ग हउवें, ब्राह्मण हउवें, हम आगे का कहीं ?’\nलोक कवि त ई सब कुछ गणेश तिवारी का पीठ पाछा कहसु. सोझा रहसु त चुप रहसु. बलुक जब गणेश तिवारी लोक कवि के देखसु त देखते गोहारसु, ‘का रे चेला!’ आ लोक कवि उनुकर गोड़ छूवत कहसु, ‘पालागी पंडित जी!’ आ ऊ ‘जियो चेला! जीते रहो ख़ूब नाम और यश कमाओ!’ कहि के आशीर्वाद दिहल करसु. लोक कवि अपना जेब का मुताबिक सौ-दू सौ, चार सौ पांच सौ रुपिया धीरे से उनुका गोड़ पर रख देसु जवना के गणेश तिवारी ओहि ख़ामोशी से रख लेसु. बाति आइल गइल हो जाव.\nएहसान फरामोशी के इहो एगो पराकाष्ठा रहुवे.\nबाकिर गणेश तिवारी त अइसने रहले, अइसहीं रहे वाला रहले. गांव में उनुका पट्टीदारी के एगो आदमी फौज में रहल. रिटायर भइला के कुछ समय पहिले ओकरा रंगरूट भरती के काम मिल गइल. खूब पइसा पीटलसि. गांव में आ के खूब बड़हन दू मंजिला घर बनवलसि. पइसा के गरमी साफे लउके. जीपो वगैरह ख़रीदलस. ओह फौजी के पत्नी खेत ख़रीदे के बाति चलवलसि त फौजी एही विलेज बैरिस्टर गणेश तिवारी से खेत ख़रीदे के चरचा कइले. काहेकि गणेश तिवारी के गांवे भर के का पूरा जवार के लोग के खसरा खतियौनी, रकबा, मालियत पुश्त-दर-पुश्त जबानी याद रहुवे. एही बिना पर ऊ कब केकरा के लड़वा देसु, केकरा के कवना में अझुरा देसु, कुछ ठिकाना ना रहत रहुवे. त फौजी के इहे सुरक्षित लागल कि गणेश तिवारी के अँगुरी पकड़ के खेत ख़रीदल जाव. गणेश तिवारी आनन फानन उनुका के पाँच लाख में पांच बिगहा खेत ख़रीदवाइयो दिहलें. रजिस्ट्री वगैरह हो गइल तबहियो फौजी गणेश तिवारी का मद में गांठ ना खोललसि. त फेर एक दिन गणेश तिवारी खुदही मुंह खोल दिहले, ‘बेटा पचीस हजार रुपिया हमरो के दे द.’\n‘से त ठीक बा.’ फौजी कहलसि, ‘बाकिर कवना बाति के ?’\n‘कवना बाति के ?’ गणेश तिवारी बिदकले, ‘अरे कवनो भीख भा उधार थोड़े मांगत बानी. मेहनत कइले बानी. आपन सब काम बिलवा के, दुनिया भर के अकाज करिके दउड़ भाग कइले बानी त मेहनत के माँगत बानी.’\n‘त अब हमहीं रह गइल रहनी दलाली वसूले ख़ातिर ? फौजी भड़क के कहलसि, ‘लाजो नइखे लागत पट्टीदारी में दलाली मांगत?’\n‘लजा तू, जे मेहनताना के दलाली बतावत बाड़ऽ.’\n‘काहे के लाज करीं ?’\n‘त चलऽ दलालिये समुझ के सही, पइसवा दे द !’ गणेश तिवारी कहले, ‘हमहीं बेशर्म हो जात बानी.’\n‘बेशर्म होईं भा बेरहम. हम दलाली के मद में एको पइसा ना देब.’\n‘ना देबऽ त बाद में झँखबऽ.’ गणेश तिवारी जोड़ले, ‘रोअबऽ आ रोवलो पर रोआई ना आई !’\n‘धमकी मत दीं. फौजी आदमी हँई कवनो ऐरा गैरा ना.’\n‘फौजी ना, कलंक हउवऽ!’ ऊ कहले, ‘जवानन ला भरती में घूस कमा के आइल बाड़ऽ. गवर्मेंट के बता देब त जेल में चक्की पीसबऽ.’ ऊ एक बेर फेरु चेतवले कि, ‘पइसा दे द ना त बहुते पछतइबऽ. बहुते रोअबऽ.’\n‘ना देब.‘ फौजी झिड़कत कहलसि, ‘एक बेर ना, सौ बेर कहत बानी कि ना देब. रहल बाति गवर्मेंट के त हम अब रिटायर हो गइल बानी. फंड-वंड सब ले चुकल बानी. गवर्मेंट ना, गवर्मेंट के बाप से कहि दऽ हमार कुछ बिगड़े वाला नइखे.’\n‘गवर्मेंट के छोड़ऽ, खेतवे में रो देबऽ.’\n‘जाईं जवन उखाड़े के होखे उखाड़ लीं. बाकिर हम एको पइसा नइखीं देबे वाला.’\n‘पइसा कइसे देबऽ?’ ऊ हार के कहले, ‘तोहरा नसीब में रोवल जे लिखल बा.’ कहिके गणेश तिवारी चुपचाप चल अइले अपना घरे. ख़ामोश रहले कुछ दिन. बाकिर साँच में ख़ामोश ना रहले. एने फौजी अपना पुश्तैनी खेतन का साथही ख़रीदलो खेत के बड़ जोरदार तइयारी से बोआई करववलसि. खेत जब जोता बोआ गइल त गणेश तिवारी एक दिन ख़ामोश नजर से खेत के देखिओ अइले. बाकिर जाहिरा तौर पर अबहियो कुछ ना कहले.\nएक रात अचानक ऊ अपना हरवाहा के बोलववले. ऊ आइल त ओकरा के भेज के ओह आदमी के बोलववले जेकरा से फौजी खेत खरीदले रहल. ऊ आइओ गइल. आवते गणेश तिवारी के गोड़ छूवलसि आ किनारा जमीने पर उकडूं बइठ गइल.\n‘का रे पोलदना का हाल बा तोर?’ तनि प्यार के चासनी घोरत आधे सुर में पूछलन गणेश तिवारी.\n‘बस बाबा, राउर आशीर्वाद बा.’\n‘अउर का होत बा ?’\n‘कुछ ना बाबा! अब तो खेतियो बारी ना रहल. का करबग भला? बइठल-बइठल दिन काटत बानी.’\n‘काहें तोर लड़िका बंबई से लवटि आइल का ?’\n‘ना बाबा, ऊ त ओहिजे बा.’\n‘त तूहु काहे ना बंबई चल जात ?’\n‘का करब ओहिजा जा के बाबा ! उहँवा बहुते सांसत बा.’\n‘कवने बाति के सांसत बा ?’\n‘रहे खाये के. हगे मूते के. पानी पीढ़ा के. सगरी के सांसत बा.’\n‘त एहिजा सांसत नइखे का ?’\n‘एह कुल्हि के सांसत त नहियै बा.’ ऊ रुकल आ फेर कहलसि, ‘बस खेतवा बेंच दिहला से काम काज कम हो गइल बा. निठल्ला हो गइल बानी.’\n‘अच्छा पोलादन ई बताव कि जे तोर खेत तोरा फेरू वापसि मिल जाव त ?’\n‘अरे का कहत हईं बाबा!’ ओ आंख सिकोड़त कहलसि, ‘अबले त ढेरे पइसो चाट गइल बानी.’\n‘का कइलिस रे?’\n‘घर बनवा दिहनी.’ ऊ मुदुकात कहलसि, ‘पक्का घर बनवले बानी.’\n‘त कुल्हि रुपिया घरही में फूंक दिहलिस ?’\n‘नाहीं बाबा! दू ठो भईंसियो ख़रीदले बानी.‘\n‘त कुच्छू पइसा नइखे बाँचल ?’ जइसे आह भरि के गणेश तिवारी पूछले, ‘कुच्छू ना !’\n‘नाहीं बाबा तीस-चालीस हजार त अबहिनो हौ. बकिर ऊ नतिनी के बियाह ख़ातिर बचवले बानी.’\n‘बचवले बाड़ऽ नू ?’ जइसे गणेश तिवारी के सांस लवटि आइल. ऊ कहले, ‘तब त काम हो जाई.’’\n‘कवन काम हो जाई.’ अचकचा के पोलादन पूछलसि.\n‘तें बुड़बक हइस. तें ना समुझबे. ले, सुरती बनाव पहिले.’ कहके जोर से हवा ख़ारिज कइलन गणेश तिवारी. पोलादन नीचे बइठल चूना लगा के सुरती मले लागल. आ गणेश तिवारी खटिया पर बइठले-बइठल बइठे के दिशा बदललन आ एक बेर फेरू हवा ख़ारिज कइलन बाकिर अबकी तनिका धीरे से. फेर पोलादन से एक बीड़ा सुरती ले के मुंह में जीभ तर दबावत कहले, ‘अच्छा पोलदना ई बताव कि अगर तो खेतो तोरा वापिस मिल जाव आ तोरा पइसा वापिसो करे के ना पड़े त ?’\n‘ई कइसे हो जाई बाबा?’ पूछत पोलादन हांफे लागल आ दउड़ के गणेश तिवारी के गोड़ पकड़ बइठल.\n‘ठीक से बइठ, ठीक से.’ ऊ कहले, ‘घबराव जिन.’\n‘लेकिन बाबा सहियै अइसन हो जाई.’\n‘हो जाई बाकिर….!’\n‘बाकिर का ?’ ऊ विह्वल हो गइल.\n‘कुछ खर्चा-बर्चा लागी.’\n‘केतना?’ कहत ऊ तनिका ढीला पड़ गइल.\n‘घबरा मत.’ ओकरा के तोस देत ऊ अंगुरी पर गिनती गिनत धीरे से कहले, ‘इहे कवनो तीस चालीस हजार !’\n‘एतना रुपया?’ कहत पोलादन निढाल हो के मुँह बा दिहलसि. पोलादन के ई चेहरा देख गणेश तिवारी ओकर मनोविज्ञान समुझ गइलन. आवाज तनिका अउर धीमा कइले. कहले, ‘सगरी पइसा एके साथ ना लागी.’ तनि रुकले आ फेर कहले, ‘अबहीं तू पचीस हजार रुपिया दे द. हाकिम हुक्काम के सुंघावत बानी. फेर बाकी तूं काम भइला का बादे दीहऽ.’\n‘बाकिर काम हो जाई?’ ओकरा सांस में जइसे सांस आ गइल. कहलसि, ‘खेतवा मिलि जाई?’\n‘बिलकुल मिलि जाई.’ ऊ कहले, ‘बेफिकिर हो जा.’\n‘नाईं. मनो हम एह नाते कहत रहनी जे कि ऊ फौजी बाबा खेतवा जोत बो लिए हैं.’\n‘खेतवा बोवले नू बाड़न ?’\n‘कटले त नइखन ?’\n‘अबहिन काटे लायक हईये नइखे.’\n‘त जो. खेत बोवले जरूर बावे ऊ पागल फौजी, बाकिर कटबऽ तू.’ ऊ कुछ रुक के कहले, ‘बाकी पइसा तूं जल्दी से जल्दी ला के गिन जा !’\n‘ठीक बा बाबा!’ ऊ तनि मेहराइल आवाज में कहलसि.\n‘इ बतावऽ कि हमरा पर तोहरा भरोसा त बा नू ?’\n‘पूरा-पूरा बाबा.’ ऊ कहलसि, ‘अपनहू से जियादा.’\n‘तब इहां से जो! अउर हमरे साथे-साथे अपनहू पर विश्वास राख. तोर किस्मत बहुतै बुलंद बा.’ ऊ कहलें, ‘रातो बेसी हो गइल बा.’\nरात साँचहु बेसी हो गइल रहे. ऊ उनुकर गोड़ छू के जाये लागल.\n‘अरे पोलदना हे सुन!’ जात-जात अचानके गणेश तिवारी ओकरा के गोहरा पड़ले.\n‘हँ, बाबा!’ ऊ पलटि के भागत आइल.\n‘अब एह बाति पर कहीं गांजा पी के पंचाइत मत करे लगीहे !’\n‘ना ही अपना मेहरारू, पतोह, नात-रिश्तेदार से राय बटोरे लगीहे.’\n‘अब जेतना कहत बानी वोतने कर.’ ऊ कहले, ‘ई बाति हमरे तोरा बीचे रहल चाहीं . कवनो तिसरइत के एकर भनको जन लागे.’\n‘ठीक बा बाबा!’\n‘हँ, नाहीं त बनल बनावल काम बिगड़ जाई.’\n‘नाहीं हम केहू से कुछ नाहीं कहब.’\n‘त अब इहां से जो और जेतना जल्दी हो सकै पइसा दे जो!’ ऊ फेर चेतवले, ‘केहू से कवनो चर्चा नइखे करे के.’\n‘जइसन हुकुम बाबा!’ कहि के ऊ फेर से गणेश तिवारी के दुनु गोड़ छूवलसि आ दबे पाँव चल गइल.\nपोलादन चल त आइल गणेश तिवारी का घर से. लेकिन भर रास्ता उनुकर नीयत थाहता रहे. सोचत रहे कि कहीं अइसन ना होखे कि पइसवो चल जाव आ खेतवो ना मिले. ‘माया मिले न राम’ वाला मामिला मत हो जाव. ऊ एहु बाति पर बारहा सोचत रहे कि आखि़र गणेश बाबा फौजी का जोतल बोअल खेत जवन ऊ खुदे बैनामा कइले बा पांच लाख रुपिया नकद ले कर, ओकरा वापिस कइसे मिल जाई भला ? ओ एही बिंदु पर बार-बार सोचता रहुवे. सोचता रहे लेकिन ओकरा कुछ बूझात ना रहुवे. आखिर में हार मान के ऊ सीधे-सीधे इहे मान लिहलसि कि गणेश बाबा के तिकड़मी बुद्धिए कुछ कर देव त खेत मिली बिना पइसा दिहले. बाकिर ओकरा कवनो रास्ता ना लउकत रहे. एही उधेड़बुन में ऊ घरे पहुंचल.\nतीन चार दिन एही उधेड़बुन में रहल. रातों में ओकरा आंखिं में नींद ना उतरे. इहे सब ऊ सोचता रहि जाव. ओकरा लागल कि ऊ पागल हो जाई. बार-बार सोचे कि कहीं गणेश तिवारी ओकरा के ठगत त नइखन ? कि पइसवो ले लेसु आ खेतवो न मिलै? काहे से कि उनुका ठगी विद्या के कवनो पार ना रहे. एह विद्या का ओते कब ऊ केकरा के डँस लीहें एकर थाह ना लागत रहुवे. फेर ऊ इहो सोचे आ बार-बार सोचे कि आखि़र कवना कानून से गणेश बाबा पइसा बिना वापिस दिहले फौजी बाबा के जोतल बोवल खेत काटे खातिर वापिस दिआ दीहें ? तब जब कि ऊ बाकायदा रंगीन फोटो लगा के रजिस्ट्री करवा चुकल बा. फेर ऊ सोचलसि कि का पता गणेश बाबा ओकरा बहाने फौजी बाबा के अपना ठगी विद्या से डंसत होखसु ? पट्टीदारी के कवनो हिसाब किताब बराबर करत होखसु ? हो न हो इहे बाति होखी ! ई ध्यान आवते ऊ उठ खड़ा भइल. अधरतिया हो चुकल रहे तबहियो ऊ अधरतिया के खयाल ना कइलसि. सूतल मेहरारू के जगवलसि, बक्सा खोलववलसि, बीस हजार रुपिया निकलववलसि आ ले के चहुँप गइल गणेश तिवारी का घरे.\nपहुंच के कुंडा खटखटवलसि गँवे गँवे.\n‘कौन ह रे?’ आधा जागल, आधा निंदिआइल तिवराइन जम्हाई लेत पूछली.\n‘पालागी पँड़ाइन ! पोलादन हईं.’\n‘का ह रे पोलदना! ई आधी रात क का बाति परि गईल?’\n‘बाबा से कुछ जरूरी बाति बा!’ ओ जोड़लसि, ‘बहुते जरूरी. जगा देईं.’\n‘अइसन कवन जरूरी बाति बा जे भोरे नइखे हो सकत. अधिए रात के होई?’ पल्लू आ अँछरा ठीक करत आंचल ठीक करत ऊ कहली.\n‘काम अइसनै बा पँड़ाइन !’\n‘त रुक, जगावत हईं.’\nकहि के पंडिताइन अपना पति के जगावे चल गइली. नींद टूटते गणेश तिवारी बउरइले, ‘कवन अभागा एह अधरतिया आइल बा ?’\n‘पोलदना ह.’ सकुचात पंडिताइन कहली, ‘चिल्लात काहें हईं ?’\n‘अच्छा-अच्छा बइठाव सारे के बइठका में आ बत्ती जरा द.’ कहिके ऊ धोती ठीक करे लगले. फेर मारकीन के बनियाइन पहिरले, कुर्ता कान्हे रखले आ खांसत खंखारत बाहर अइले. बोली में तनि मिठास घोरत पूछले, ‘का रे पोलदना सारे, तोरा नींद ना आवेला का?’ तखत पर बइठत खंखारत ऊ धीरे से कहले, ‘हां, बोल कवन पहाड़ टूट गइल जवन तें आधी रात आ के जगा दिहले?’\n‘कुछऊ नाहीं बाबा!’ गणेश तिवारी के दुनु गोड़ छूवत ऊंकड़ई बइठत बोलल, ‘ओही कमवा बदे आइल हईं बाबा.’\n‘अइसै फोकट में?’ गणेश तिवारी के बोली तनिका कड़ा भइल.\n‘ना बाबा. हई पइसा ले आइल हईं.’ धोती के फेंट से रुपिया के गड्डी निकालत कहलसि.\n‘बावे कतना?’ कुछ-कुछ टटोरत, कुछ-कुछ गुरेरत ऊ कहले.\n‘बीस हजार रुपिया!’ऊ खुसफुसाइल.\n‘बस धीरे-धीरे अउरो देब.’ ऊ आंखें मिचमिचात बोललसि, ‘जइसे-जइसे कमवा बढ़ी, तइसे-तइसे.’\n‘बनिया के दोकान बुझले बाड़े का ?’\n‘नाहीं बाबा! राम-राम!’\n‘त कवनो कर्जा खोज के देवे के बा ?’\n‘त हमरा पर विश्वास नइखे का?’\n‘राम-राम! अपनहू से जियादा!’\n‘तब्बो नौटंकी फइलावत बाड़े !’ ऊ आंख तरेर के कहले, ‘फौजी पंडित के पांच लाख घोंटबे आ तीसो चालीस हजार खरचे में फाटत बा तोर !’\n‘बाबा जइसन हुकुम देईं.’\n‘सबेरे दस हजार अउरी दे जो !’ ऊ कहले, ‘फेर हम बताएब. बाकिर बाकीओ पइसा तइयारे रखीहे !’\n‘ठीक बा बाबा!’ ऊ मन मार के कहलसि.\n‘अउर बाति एने-ओने मत करीहे.’\n‘नाहीं-नाहीं. बिलकुले ना.’\n‘ठीक बा. त जो!’\n‘बाकिर बाबा काम हो जाई भला?’\n‘काहें ना होई?’\n‘मनो होई कइसे?’ ऊ थोड़का थाहे का गरज से बोलल.\n‘इहै जान जइते घोड़न त पोलादन पासी काहें होखते?’ ऊ तनि मुसुकात, तनि इतरात कहले, ‘गणेश तिवारी हो जइते!’\n‘राम-राम आप के हम कहां पाइब भला.’ ऊ उनुकर गोड़ धरत कहलसि.\n‘जो अब घरे!’ ऊ हंसत कहले, ‘बुद्धि जेतना बा, वोतने में रह. जादा बुद्धि के घोड़ा मत दउड़ाव!’ ऊ कहले, ‘आखि़र हम काहें ख़ातिर बानी ?’\n‘पालागी बाबा!’ कहि के ऊ गणेश तिवारी के गोड़ लगलसि आ चल गइल.\nदोसरा दिन फजीरही फेर दस हजार रुपए लेके आइल त गणेश तिवारी तीन चार गो सादा कागज पर ओकरा अंगूठा के निशान लगवा लिहले.\nऊ फेर घरे चल आइल. धकधकात मन लिहले कि का जाने का होखी. पइसा डूबी कि बाँची.\nउपन्यास, साहित्य में प्रकाशित किया गया | Tagged उपन्यास, दयानंद पाण्डेय, भोजपुरी, भोजपुरी गीत गवनई, लोक कवि, लोक कवि अब गाते नहीं\t| 1 Reply\nPosted on नवम्बर 12, 2011 by Anjoria\nलोक कवि अब गाते नहीं – १३\nPosted on सितम्बर 28, 2011 by Anjoria\nबारहवाँ कड़ी में रउरा पढ़ले रहीं\nत्रिपाठी जी के चरचा आ इहो कि लोक कवि कइसे घबड़इले जब पता चलल कि उनुका भतीजा के एड्स हो गइल बा. ओकरा के तुरते बंबई भिजवा दिहले एह हिदायत का साथे कि कतहू ऊ लोक कवि के नांव गांव के नाम ना ली.\nदरअसल लोक कवि के सगरी चिंता एहकर रहल कि अगर कहीं लोग के ई पता चलि गइल कि उनुका परिवार में केहू एड्स रोगी बा त बदनामी त होखबे करी, कलाकार भाग जइहें आ कार्यक्रमो खतम हो जाई. मारे डर के आ बदनामी के केहू बोलइबे ना करी. फेर अचानके खयाल आइल कि जवन कलाकार कमलेश का साथे गइल बा, कहीं ओह सार के पता चल गइल आ बात बेबात बात उड़ा दिहलसि तब का होई ?\nयह सोचिये के ऊ घबरा गइले. भागत खुद स्टेशन गइले. ओह कलाकार आ कमलेश के बंबई जाये से रोक दिहले आ कमलेश से कहले कि अब तोहार बाग गांव से आई, तबहियर जइहऽ. ओकरा के बोलवा भेजले बानी. फेर ऊ विधायक निवास वाला गैराज पर चल गइले.\nलोक कवि के परेशानी के कवनो पार ना रहल !\nऊ सोचे लगलन कि आखि़र कहां फंस गइल ई ? बाहर दिल्ली, बंबई त दूर, गांव से बहरा नातेदारी, रिश्तेदारी छोड़ कहीं गइल ना ई रोग पवलसि कहवाँ से ई ? उनुका समुझ से बाहर रहल ई.\nओने भंवर में कमलेशो रहल.\nलोक कवि के अफरा तफरी देख समुझ त उहो गइल रहे कि कवनो गंभीर बेमारी हो गइल बा आ यौन रोग. लेकिन एड्स हो गइल बा, अबही ले एकर अंदाज ओकरा ना रहल. तबहियो ऊ रह-रह के गांवे के एगो पंडित के बेटा के सरापे लागल.\nभुल्लन पंडित के बेटा गोपाल !\nएक समय भुल्लन पंडित गांव में न्यौता खाए खातिर मशहूर रहले. गरीबी में जियला का बावजूद ऊ बड़ा ईमानदार, निष्कपट, सोझउक, आ भोला रहले. उनुका दूइये गो दिक्कत रहल. एक त गरीबी, दोसर बढ़िया खाये के ललक. गरीबी त जस के तस रहल उनुकर आ ऊ जइबे ना करे. बाकिर निमना खाये के उनुकर ललक न्यौते में जब तब पूरा हो लेव. चाहे शादी बिआह होखे, चाहे केहू के गृह प्रवेश, चाहे केहू के मरन होखे भा पैदाइश. उनुका कवनो फरक ना पड़त रहल. नाम उनुकर भलही भुल्लन तिवारी रहल बाकिर ई सब बाति ऊ भूलात ना रहले. कतहियों, कवनो प्रयोजन में न्यौता खाए खातिर ऊ आ उनुकर लोटा हरमेस तइयार रहत रहल.\nबलुक उनुकर लोटा उनुका से बेसी मशहूर रहल. बहुते बड़, बहुते भारी. ऊ न्यौता खाए जासु त लवटति घरी लोटा में भरसक दही भरवा लेसु, अंगोछा में चिउड़ा, चीनी बन्हवा लेसु फेर पान चबावत न्यौता खाये वालन के नेतृत्व करत वापस घर किओर चल देसु. ई सोच के कि जल्दी चलीं जेहसे पंडिताइनो के भूख मिटे चिउड़ा-दही से जवन ऊ लोटा, अंगोछा में बन्हले रहसु. काहे कि न्यौता खाये जाये से पहिले भुल्लन पंडित अपना पंडिताइन के कड़ेर आदेश दे के जासु कि, ‘चूल्हा मत जरइहे, खाए के हम ले आइब !’ कह त जासु पंडित भुल्लन तिवारी पर जरूरी ना रहत रहे कि हर बेर वापसी में उनुका लोटा में दही आ अंगोछा में चिउड़ा-चीनी बान्हले होखे. जजमान-जजमान पर निर्भर करत रहे. से पंडिताइन लगभग कई बेर भूखे पेट सूतसु. भुल्लन पंडित आ उनुकर बेटा गोपाल त सोहारी, तरकारी आ चिउड़ा दही खा के आवसु. डकार भरसु. लेकिन पंडिताइन मारे भूख के पानी पी-पी के करवट बदलसु. लेकिन भुल्लन पंडित उनुका के चूल्हा जरावे ना देसु. कहसु ‘भोजन अब बिहान बनी.’ पंडिताइन एह तरह बार-बार पानी पी-पी के करवट बदलत-बदलत परेशान हो चुकल रहली से बाद का दिन में भुल्लन पंडित के गइला का बाद जल्दी-जल्दी चूल्हा जरा के चार रोटी सेंक के खा लेसु आ चूल्हा फेर से लीप पोत के राख देसु कि लागो कि जरले ना रहे. बाकिर भुल्लनो पंडित मामूली ना रहलन. न्योता खा के लवटसि आ शक होखते चुल्हानी में जा के माटी के चूल्हा हाथ से छू-छू के देखसु. आ जे तनिको हलुका गरम मिल जाव त आ कई बेर त नाहियो मिले तबहियो चूल्हा छूवत कहसु, ‘लागत बा बुढ़िया चूल्हा जरवले रहुवे !’ आ अतना कहि के भुल्लन पंडित दू-तीन राउंड अपना बुढ़िया से लड़ झगड़ लेसु. खास कर के तब जब ऊ लोटा भर के दही आ अंगोछा भर के चिउड़ा-चीनी जजमान किहां से पा के लवटल रहसु.\nभुल्लन पंडित के विपन्नता के अंत इहें ले ना रहे. हालत ई रहे कि गांव काओरि से अगर केहू माथ मुड़वले गुर जाव त ओकर खेत ना रहत रहुवे. ओकरा के देखते भुल्लन पंडित ओह बाल मुड़वला के रोकलेसु. रोक के ओकरा गाँव के नाम, के मरल, कब मरल, तेरही कब बा ? वगैरह के ब्यौरा पूछ बइठसु. अइसनका में कई बेर लोग नाराजो हो जासु. खास कर के तब जब केहू मरल ना रहत रहे आ तबो भुल्लन पंडित मरलका के जानकारी मांग लेसु. बाकिर केहू के नाराजगी से भुल्लन पंडित के कवनो सरोकार ना होखे, उनुका त अपना एह दरिद्रता में मधुर भोजने भर से दरकार होखे. मिल गइल त बहुत बढ़िया, ना मिलल त हरे राम !\nभुल्लन पंडित का साथे अब उनुकर बेटा गोपालो न्यौता खाए में माहिर होखल जात रहे. भुल्लन पंडित आ उनुका बेटा गोपाल का बीच न्यौता खाए के एगो शुरुआती प्रसंग गांव त का ओह जवार भर में बतौर चुटकुला चल पड़ल रहुवे. ई कि जइसे कवनो बाछा के ‘कुटाई’ का बाद हर जोते में बड़ पापड़ बेले के पड़ेला, ओकरा के ‘काढ़े’ के पड़ेला, माहिर बनावल पड़ेला, ठीक वइसहीं भुल्लन पंडित अपना इकलौता बेटा गोपाल के ओह जमाना में न्यौता खाए में माहिर बनावत रहले.\nएक बेर कवनो जजमान किहाँ भोजन का समय जब अधिका पंडित लोग चिउड़ा दही सट-सट सटकत रहुवे आ फेर सोहारी तरकारीओ सरियावत रहे, बिना पानी पियले त अइसनका में गोपाल बार-बार पानी पियत रहुवे. गोपाल के बेर-बेर पानी पियला का चलते भुल्लन पंडित परेशान हो गइले. कबो खांस-खंखार के ओकरा के पानी ना पिये के इशारा करसु त कबो कोहनी मार-मार के. बाकिर गोपाल जे बा कि हर दू चार कौर का बाद पानी पी लेत रहुवे. बावजूद भुल्लन पंडित के कोहनियवला, खँसला, खँखरला के. जजमान का घर से निकल के रास्ता में रोक के भुल्लन पंडित अपना बेटा गोपाल के एही बाति पर तीन चार थप्पड़ लगवले आ कहले कि, ‘ससुरे ओहिजा पानी पिये गइल रहसु कि भोजन करे ?’\n‘भोजन करे !’ गोपाल थप्पड़ खइला का बाद बिलबिला के भुल्लन पंडित के बतवलसि.\n‘त फेर बेर-बेर पानी काहे पियत रहले ?’ भुल्लन पंडित विरोध जतवले’\n‘हम त तह जमा-जमा के खात रहलीं !’ गोपाल बोलल. त भुल्लन पंडित फेरु ओकरा के मारे लगलन आ कहे लगले, ‘जे ई बाति रहल त ससुरा हमरो के बतवले रहतिस, हमहू तह जमा-जमा के खइले रहतीं !’ ई आ अइसनके तमाम किस्सा भुल्लन पंडित का गांव जवार में लोगन का जुबान पर चढ़ चुकल रहे.\nबहरहाल, बाद का दिनन में भुल्लन पंडित के इहे बेटा गांव में चोरी चकारी खातिर मशहूर हो गइल. तब जब कि भुल्लन तिवारी न्यौता खइला का मामिला में चाहे जवन जसु अपजसु कमइले होखसु दोसरा मामिलन में उनुका नाम पर कवनो एको गो दाग लगवले ना लागत रहुवे. उनुका शराफतो के किस्सा उनुका न्यौता खाये वाला किस्सन के संगही चलल करे. भुल्लन पंडित अपना गड़ेर खेत के पतई जरइबे ना करसु, कहसु कि, ‘पतई जराएब त साथे-साथ पता ना बेचारा कतना कीड़ो मकोड़ो जर जइहें सँ.’ ऊ जोड़सु, ‘कीड़ो मकोड़ा आखि़र जीवे हउवन सँ. काहें जराईं बेचारन के ?’\nबाकिर समयो के अजीब चक्कर चलत रहले. एही भुल्लन पंडित के बेटा जस-जस बड़ होखल जात रहे, चोरी लुक्कड़ई में ओकर नाँव बढ़ले जात रहुवे. पुलिसो केस होखल शुरू हो गइल रहे. ब्राह्मण के विपन्नता ओकरा के अपराधी अउर लंपट बनवले जात रहुवे.\nअतना कि भुल्लन पंडित परेशान हो गइलन. एही परेशानी में कुछ लोग उनुका के सलाह दिहलसि कि ऊ गोपाल के शादी करवा देसु. शायद शादी का बाद ऊ सुधर जाव. भुल्लन पंडित अइसने कइले. गोपाल के शादी करवा दिहलन. शादी का बाद साल छ महीना त गोपाल जवानी के मजा लूटे का बहाने सुधरल रहल, चोरी चकारी छूटल रहल. लेकिन जइसहिंये ओकर मेहरारू पेट से भइल, सेक्स के पाठ लायक ना रह गइल, गोपाल फेरू अपराध के राह पर खड़ा हो गइल. हार थाक के भुल्लन पंडित कुछ खेत गिरवी रख के पइसा लिहलन आ पासपोर्ट वगैरह बनवा के गांवे के एगो आदमी का साथे गोपाल के बैंकाक भेज दिहलन. बैंकाक जाइयो के गोपाल के लुक्कड़ई वाला आदत त ना गइल बाकिर पइसा ऊ जरूर कमाये लागल आ खूब कमाये लागल.\nकमलेश एही गोपाल के पकिया यार रहल. कमलेश गोपाल का साथ अपराध में त ना बाकिर लोफरई में जरूर हिस्सेदार रहत रहे. गोपाल ओह घरी बैंकाक से आइल रहुवे. गांव में एगो बरई परिवार रहे जवन पान वगैरह के छिटपुट काम करत रहे. ओह बरई के एगो लड़िका दिल्ली के कवनो फैक्ट्री में काम करत रहुवे आ ओकर बीबी गांवे में रहत रहे. ख़ूबसूरत रहल आ दिलफेंको. कोइरी जाति के एगो लड़िका से गुपचुप फंस गइल.\nऊ कोइरी अकसर रात के ओकरा घर में घुस कर घंटनो पड़ल रहत रहे. घर छोटहन रहे से घर के सगरी लोग अमूमन घर के बाहर दुअरे पर सूतत रहे. ऊ कनिया अबही नया रहल से घर का भितरिये सूते. अधरतिया के ऊ जब-तब केंवाड़ खोल देव आ कोइरी भीतर चल जाव. दरवाजा बंद हो जाव आ फेर भोरही में खुले. ई बाति गोपाल तिवारी के कतहीं से पता चल गइल. से गोपालो अपना मोंछि पर कई बेर ताव फेरलसि. ओह बरईन के फेरा मरलसि, लालच दिहलसि. बैंकाक के झाँसा दिहलसि. बाकिर सब बेअसर रहल. बरईनिया गोपाल के बांह में आवे से कतरा गइल.\nआखि़र दिल के मामिला रहे आ ओकर दिल ओह कोइरी पर आइल रहे.\nलेकिन गोपाल पर त बैंकाक के पइसा के नशा सवार रहे. हार माने के ऊ तइयार ना रहल. आखिरकार कमलेश का साथे मिल के ऊ एगो योजना बनवलसि, योजना मुताबिक एक रात सीढ़ी लेके गोपाल आ कमलेश बरई के घर का पिछवाड़े चहुंप गइले. कमलेश नीचे सीढ़ी पकड़लसि आ गोपाल सीढ़ी चढ़ के बरई के अँगना में कूद गइल. बरईन सूतल रहे. गोपाल जा के ओकरा बगल में लेट गइल बाकिर ऊ अफना के उठल आ खाड़ हो गइल. गोपाल का साथे हमबिस्तर होखे से खुसफुसाइये के सही, हाथ जोड़िये के इंकार कर दिहलसि. गोपाल रुपिया पइसा के लालच दिहलसि. तबहियो ऊ ना मानल त कोइरी का साथे ओकर संबंध के भंड़ाफोड़ करे के धमकी दिहलसि गोपाल त ऊ तनिका सा डिगल. लेकिन मानल तबहियो ना आ कहलसि निकल जा ना त हल्का मचा देब. बाकिर गोपलो एके घाघ रहुवे. कहलसि, ‘मचावऽ हल्ला, हमहू कहि देब कि तूहीं बोलवले रहू !’ ऊ बोलल, ‘फेर कोइरीओ वाला बात बता देब. गाँव में जी ना पइबू !’\nहार गइल ऊ एह धमकी का आगा. पटा गइल ऊ गोपाल तिवारी के देह का नीचा. फेर त गोपाल तिवारी अकसरहें बरई के घर सीढ़ी लगावे लागल. सीढ़ी पकड़त-पकड़त कमलेशवो के जवानी उफान मारे लागल. कहे लागल, ‘गोपाल बाबा हमहूं !’ लेकिन गोपाल बाबा ओकरा के मना कर दिहले. कहलन कि, ‘जब हम वापिस बैंकाक चल जाएब त तूं सीढ़ी चढ़ीहऽ !’\nआ साँचहू गोपाल बाबा के बैंकाक गइला का बादे कमलेश सीढ़ी चढ़ल. ठीक गोपाले वाला हालात कमलेशो का साथे घटल. बरई के बीवी एकरो के मना कइलसि. बाकिर कमलेश गोपाल का तरह बेसी समय ना लगवलसि. सीधे प्वाइंट पर आ गइल कि, ‘भेद खोल देब. भंडा फोड़ देब.’\nफेर ऊ कमलेशो खातिर सूत गइल.\nजइसे गोपाल के सीढ़ी नीचे कमलेश पकड़त रहुवे़ ठीक वइसहीं कमलेश के सीढ़ी एगो हरिजन रामू पकड़त रहे. रामू रहे त बिआहल आ अधेड़. हर जोतत रहे एगो पंडित जी के. एक गोड़ से भचकत रहे, लगभग लंगड़ा के चलल करे. बावजूद एह सब के ऊ रसिको रहल से कमलेश खातिर सीढ़ी पकड़ल करे, एह साध में कि एक दिन ओकरो नंबर आइबे करी. ऊ अकसर कमलेश से चिरौरीओ करे, ‘कमलेश बाबू आज हम !’ ठीक वइसही जइसे कमलेश कबो गोपाल के चिरौरी करत रहे, ‘गोपाल बाबा आज हमहूं !’ बाकिर जइसे गोपाल कमलेश के टार देव, वइसहीं कमलेश रामू के.\nलेकिन एक दिन भइल का कि बरई के घर का पिछुवाड़ा सीढ़ी लागल रहे. लंगड़ा रामू मय सीढ़ी के रहे आ ओने कमलेश बरईन का साथे अँगना में “सूतत” रहे. एही बीच गांव के कवनो यादव परिवार के औरत बीच अधरतिया दिशा मैदान खातिर गांव का बगल के पोखरी किओर गइल. तबहिये ऊ बरई के घर के पीछे सीढ़ी लागल देखलसि. मारे डर के ओ बोलल ना. टट्टिओ ओकर रुक गइल आ भाग के घरे आ गइल. दुबक के सूत गइल बाकिर रात भर ओकरा नींद ना आइल.\nसबेरे ऊ सोचलसि कि बरई के घर में चोरी के ख़बर सगरी गांव अपने आप जान जाई लेकिन चोरी के ख़बर त दूर चोरी के चर्चा ले ना भइल. गांव में त का बरईओ का घर ना रहल चोरी के चर्चा. मतलब चोरी भइबे ना कइल ? ऊ सोचलसि. लेकिन सीढ़ी त लागल रहुवे रात, बरई के घर का पिछूती. फेर ऊ सोचलसि जइसे ऊ डेरा के भागल, हो सकेला कि चोरो ओकरा के देखलें होखँ स आ डेरा के भाग गइल होखँ स. फेर ओकरा लागल कि मौका ताड़ के चोर फेरु चोरी कर सकेलें बरई का घर में. आखि़र लड़िका दिल्ली में कमात बा. से बरई के त आगाह ऊ करिये देव, गांवो वालन के बता देव कि चोर गांव में आवत बाड़े सँ. से ऊ खुसुर-फुसुर स्टाइल में ई बाति गांव में चला दिहलसि. बात के धाह कमलेशो के कान ले चहुँपल. एहसे कुछ दिन ले ऊ सीढ़ी के खेल भुलाइल रहल. कुछ दिन बीतल त ऊ सीढ़ी लगवलसि बरई का घर का पिछुवाड़े बाकिर खुद ना चढ़ल. सोचलसि कि पहिले ट्राई करवावल जाव. से रामू लंगड़ा से कहलसि कि, ‘बहुते परेशान रहले बेटा, आजु जो तें चढ़ !’ रमुआ आव देखलसि ना ताव, भचकत सीढ़ी चढ़ गइल. अबही ऊ सीढ़ी चढ़ के खपरैल ले चहुँपले रहल कि केहू ‘चोर-चोर’ चिल्लाइल. देखते-देखत ई ‘चोर-चोर’ के आवाज एक से दू, दू से तीन अउर तीन से चार में बढ़ती गइल. कमलेश त माथ पर गोड़ राखत भाग लिहलसि. बाकिर रमुआ खपरैल पर बइठले-बइठल रंगे हाथ धरा गइल. ऊ लाख कहत रहल, ‘हम नाहीं, कमलेश !’ ऊ जोड़तो रहल, ‘कमलेशे ना, गोपालो बाबा !’ बाकिर ओकर सुने वाला केहू ना रहल. काहे कि गोपाल त गांवे में ना रहुवे, बैंकाक चल गइल रहुवे आ कमलेश अपना घरे ‘गहीर नीने’ सूतल मिलल. से सगरी बाति रमुआ पर आइल. बेचारा फोकटे में पिटा गइल. लेकिन चूंकि बरई के घर के कवनो ‘सामान’ ना गइल रहे से थाना पुलिस ले बाति ना गइल आ गाँवे में रमुआ के मार-पीट के मामिला सलटा दिहल गइल.\nबाकिर मामिला तब सचहूं निपटल कहाँ रहे भला ?\nमामिला त अब उठल रहे. गांव में एके साथ सात-सात लोग एड्स से छटपटात रहुवे. खुलम खु्ल्ला. एड्स के बीया गोपाल बोवलसि कि ऊ लड़िका जे दिल्ली में रहत रहे, एह पर मतभेद रहल. बाकिर एड्स बांटे के सेंटर बरई के पतोहु बनल एहमें कवनो दुराय ना रहल. तबहियो अधिकतर लोग के राय रहल कि गांव में एड्स के तार भुल्लन तिवारी के बेटा गोपाल तिवारी का मार्फत आइल.\nफिलहाल त बैंकाक से गोपाल तिवारी के एड्स से मरला के ख़बर गांव में आ गइल रहल आ गोपाल तिवारी के मेहरारू एड्स से छटपटात रहुवे. साथ ही बरई के पतोहू, बरई के बेटा, बरई के पतोहू से संबंध राखे वाला ऊ कोइरी, ओह कोइरी के मेहरारू आ एने कमलेश. सभही एड्स का चपेटा में रहुवे. लोक कवि के गांव में बाकियो लोग जे बैंकाक, दिल्ली, बंबई भा जहवाँ कतहीं बाहर रहे, सब के सब शक का घेरा में रहल.\nउनुका एड्स होखो, न होखो बाकिर एड्स का घेरे में त सभही रहे.\nभुल्लन तिवारी पर त जइसे आफते आ गइल. बेटा एड्स के तोहमत ठोंक के मर चुकल रहे आ कहीं कीड़े मकोड़े मत जर जाँ सँ एह डर से ऊँख के पतईयो ना जरावे वाला भुल्लन तिवारी एह दिने जेल में नेवता खात रहले. पट्टीदार सभ उनुका के एगो हत्या में फंसा दिहले रहले.\nलेकिन लोक कवि एड्स फेड्स का फेरे में फंसे वाला ना रहले. आखिरकार ऊ अपना छोटका भाई के गांव से बोलवा के सब कुछ बहुते गँवे से समुझवले. मान मर्यादा के वास्ता दिहले. बतवले कि, ‘बड़ी मुश्किल से नाम दाम कमइले बानी एकरा के एड्स का झोंका में मत डुबावऽ !’ फेर रुपिया पइसा दे के बाप बेटे के बंबई भेज दिहलन, बता दिहलन कि, ‘ठीक हो जाव भा मर खप जाव तबहिये अइहऽ. आ जे केहू पूछे कि का भइल, भा कइसे मरल ? त बता दीहऽ कि कैंसर रहे.’ ऊ कहले, ‘हम पता करवा लिहले बानी कि ई बेमारी आहिस्ता से आ जल्दिये से मार देले.’ ऊ जोड़ले, ‘बता दीहऽ ब्लड कैंसर ! एहमें केहू बाचे ना.’\nआ आखि़र तबले लोक कवि परेशान रहले, बेहद परेशान ! जबले कि कमलेश मर ना गइल. कमलेश बंबई में मरल त बिजली वाला शवदाह घर में फूंकल गइल. एही तरह बैंकाक में गोपालो तिवारी फूंकल गइल. लेकिन गांव में त विद्युत शवदाह गृह रहल ना. त जब कोइरी, बरई के परिवार वाले मरले ते लकड़ी से उनुका के फूंके के रहे. घर परिवार में जल्दी केहू तईयार ना रहल आगि देबे खातिर. डर रहे कि जे फूंकी ओकरो एड्स हो जाई. फूंकल त दूर के बात रहल, केहू लाशो उठावे भा छूवे के तइयार ना रहल. बाति आखिर में प्रशासन ले चहुँपल त जिला प्रशासन एह सब के बारी-बारी फूंके के इंतजाम करवलसि.\nअबही ई सब निपटले रहल कि बैंकाक से लोक कवि के गांव के दू गो अउरी नौजवान एड्स ले के लवटले.\nई सब सुन के लोक कवि से ना रहाइल, ऊ माथा पीट लिहले. चेयरमैन साहब से कहले, ‘ई सब रोकल ना जा सके ?’\n‘का ?’ चेयरमैन साहब सिगरेट पियत अचकचा गइले.\n‘कि बैंकाक से आइल गइले बंद कर दिहल जाव हमरा गाँव के लोग के !’\n‘तू अपना गांव के राजदूत हउवऽ का ?’ चेयरमैन साहब कहले, ‘कि तोहार गांव कवनो देश ह ? भारत से अलगा !’\n‘त का करें भला ?’\n‘चुप मार के बइठ जा !’ वह बोले, ‘अइसे जइसे कतहीं कुछ भइले ना होखे !’\n‘रउरा समुझत नइखीं चेयरमैन साहब !’\n‘का नइखीं समुझते रे ?’ सिगरेट के राख झाड़त लोक कवि के डपटत बोलले चेयरमैन साहब.\n‘बात तनिको जे एने से ओने भइल त समुझीं कि मार्केट त गइल हमार !’\n‘का तूं हर बाति में मार्केट पेलले रहेलऽ !’चेयरमैन साहब बिदकत कहले, ‘एह सब से मार्केट ना जाव. काहे कि भर गाँव के ठेका त तूं लिहले नइखऽ. आ फेर पंडितवनो के त एड्स हो गइल. ई बीमारी ह, एहमें केहू का कर सकेला ? केहू के दोष दिहला से त कुछ होखे ना !’\n‘रउरा ना समुझब !’ लोक कवि बोलले, ‘आप काहें समुझब ? रउरा त राजनीतिओ कब्बो मेन धारा वाला ना कइनी. त राजनीतिये के दरद रउरा ना जानीं, त मार्केट के दरद का जानब भला ?’\n‘सब जानीलें !’ चेयरमैन साहब बोलले, ‘अब तूं हमरा के राजनीति सिखइबऽ ?’ ऊ इचिका मुसुकात बोलले, ‘अरे चनरमा का बारे में जाने ला चनरमा पर जा के रहल जरूरी होला का ? भा फेर तोहार गाना जाने ला, गाना सुने ला गाना गावहू आवे जरूरी बा का ?’\n‘ई हम कब कहनी !’\n‘त ई का बोललऽ तू कि राजनीति का मेन धारा !’ ऊ कहले, ‘अब हमरी पार्टी के सरकार नइखे तबहियो हम चेयरमैन बानी कि ना ?’ ऊ खुद ही जवाबो दे दिहलें, ‘बानी नूं ? त ई राजनीति ना हऽ त का हऽ बे ?’\n‘ई त हवे !’ कहत लोक कवि हाथ जोड़ लिहलन.\n‘अब सुनऽ !’ चेयरमैन साहब बोलले, ‘जब-तब मार्केट-मार्केट पेलले रहेलऽ त जानऽ कि तोहार मार्केट कइसे ख़राब होखत बा ?’\n‘कइसे ?’ लोक कवि हकबकइलन.\n‘ई जे यादव राज में यादव मुख्यमंत्री का साथे तूं नत्थी हो गइल !’ ऊ कहले, ‘ठीक बा कि तोहरा बड़का सरकारी इनाम मिल गइल, पांच लाख रुपिया मिल गइल, तोहरा नाम पर सड़क हो गइल ! एहिजा ले त ठीक बा. बाकिर तू एगो जाति, एगो पार्टी खास के गवईया बनि के रह गइलऽ.’ ऊ उदास होत बोलले, ‘अरे, तोहार लोक गायक के मारे खातिर ई आर्केस्ट्रा कम पड़त रहल का कि तू ओहिजो नत्थी हो के मरे खातिर चल गइलाऽ फतिंगा का तरह !’\n‘हँ, ई नोकसान त हो गइल.’ लोक कवि बोलले, ‘मुख्यमंत्री जी के सरकार गइला का बाद त हमार पोरोगराम कम हो गइल बा. सरकारी पोरोगरामों में अब हमरा के उनुकर आदमी बता के हमार नाम उड़ा दिहल जा ता !’\n‘त अब का करीं ?’\n‘कुछ मत करऽ ! सब समय आ भगवान के हवाले छोड़ि दऽ !’\n‘अब इहे करहीं के पड़ी !’ लोक कवि उनुकर गोड़ छुवत कहले.\n‘अच्छा ई बतावऽ कि तोहार जवना भतीजा के एड्स भइल रहे ओकरा बाल बच्चा बाड़े सँ ?’\n‘अरे नाहीं, ओकर त अबहीं बिआहो ना भइल रहे.’ ऊ हाथ जोड़त बोलले, ‘अब की साल तय भइल रहे. बाकिर ससुरा बिना बिअहले मरि गइल ! भगवान ई बड़का उपकार कइलन.’\n‘आ ओह बरई के बच्चा बाड़े सँ ?’\n‘हँ, एक ठो बेटा बा. घर वाला देखत बाड़े.’ लोक कवि बोलले, ‘अउर ओह कोइरीओ के दू गो बच्चा घर वाले देखत बाड़े.’\n‘एह बचवन के त एड्स नइखे नू ?’\n‘ना.’ लोक कवि बोलले, ‘एह सभ के मर मरा गइला का बाद शहर के डाक्टर आइल रहले. एह बचवन के ख़ून ले जा के जँचले रहले. सब सही निकलल. कवनो के एड्स नइखे.’\n‘आ ओह पंडितवा के लड़िकन के ?’\n‘ओकनियो के ना.’\n‘पंडितवा के कतना बच्चा बाड़न सँ ?’\n‘एगो बेटी, एगो बेटा.’\n‘पंडितवा के बाप त जेहल में बा आ पंडितवा अपना मेहरारू समेत मर गइल त ओकरा बचवन के देखभाल के करत बा ?’\n‘कवन बूढ़ी ?’\n‘पंडित जी त बेचारे बुढ़उती में बेकसूर जेहल काटत बाड़न, उनुकर बूढ़ी पंडिताइन बेचारी बचवन के जियावत बाड़ी.’\n‘ऊ नेवता खा के पेट जिआवे वाला पंडित के घर के खर्चा-बर्चा कइसे चलत बा ?’\n‘राम जाने !’ लोक कवि सांस लेत कहले, ‘कुछ समय ले बैंकाक के कमाई चलल ! अब सुनीं ला कि गांव में कब्बो काल्ह चंदा लाग जाला. केहू अनाज, केहू कपड़ा, केहू कुछ पइसा दे देला !’ ऊ कहले, ‘भीख समुझीं. केहू दान त देबे ना. दोसरे, लड़िकिया अब बिआहे लायक हो गइल बिया ! राम जाने कइसे शादी होखी ओकर.’ लोक कवि बोलले, ‘जाने ओकर बिआह होइयो पाई कि बाप के राहे चलि के रंडी बनि जाई !’ लोक कवि रुकले आ कहले, ‘बताईं बेचारा पंडित जी एतना धरम करम वाला रहले, एगो नेवता खाइल छोड़ी दोसर कवनो ऐब ना रहल. बाकिर जाने कवना जनम के पाप काटत बाड़न. एह जनम में त कवनो पाप ऊ कइले ना. लेकिन लड़िका एह गति मरल कलंक लगा के आ अपने बेकसूर रहतो जेहल काटत बाड़न !’\n‘तू पाप-पुण्य माने लऽ ?’\n‘बिलकुल मानीं ला !’\n‘त एगो पुण्य कर लऽ !’\n‘ओह ब्राह्मण के बेटी के बिआह के खरचा उठा लऽ !’\nलोक कवि अब गाते नहीं – १२\nएगरहवाँ कड़ी में रउरा पढ़ले रहीं\nगाँवे से लवटि के लखनऊ चहँपलो पर लोक कवि के शानदार स्वागत भइल. सम्मान मिलला का बाद लोक कवि के भाव अउरियो बढ़ि गइल रहे आ लोक कवि के बिहारो के यादव मुख्यमंत्री दू लाख रुपिया के पुरस्कार दे दिहले. आ यादव ना रहला का बावजूद लोक कवि के पूरा जिनिगी यादवने का कृपा से चलत रहे. अब पढ़ीं आगा के कहानी…..\nजवने रहे बाकिर अब लोक कवि के चांदी रहुवे. बलुक कहीं कि उनुकर दिन सोना के आ रात चानी के हो गइल रहे. जइसे जइसे उनुकर उमिर बढ़ल जात रहे, लड़िकियन के व्यसनो उनुकर बढ़ल जात रहे. पहिले कवनो लड़िकी उनुकर पटरानी बन के महीनन का साल दू साल ले रहत रहे बाकिर अब महीना, दू महीना, चार महीना, बेसी से बेसी छह महीना में बदल दिहल जाव. केहू टोकबो करे त ऊ कहसु, “हम त कसाई हईं कसाई.” ऊ आगा जोड़सु, “बिजनेस करीला बिजनेसवाला हईं, जवन जतना बेचाले ओतना बेचीले. कसाई मांस ना काटी बेची त खाई का ?”\nपता ना काहे ऊ दिन-ब-दिन कलाकारन ला निर्दयीओ बनल जात रहले. पहिले उनुकर छांटल, निकालल कलाकारन में से कुछ लोग मिल जुल के साल दू साल में एक दू गो टीम अलग-अलग बना के गुजारा कर लेत रहे. लोक कविओ उनुका के टीम से भलही अलग कर देत रहले लेकिन अपना गानन के गावे से मना ना करत रहले. त उ नयका टीम अलगा भलही रहत रहे लेकिन रहत रहे लोक कवि के बी टीम बनिये के. लोके कवि के गाना गावत बजावत, लोक कवि के मान सम्मान करत.\nबाकिर अब ?\nअब त हर तीसरे चौमासे लोक कवि के छंटनीशुदा कलाकार एक दू गो टीम बना लेस. गावस-बजावस लोके कवि के गाना बाकिर उनुका के गरियवला का अंदाज में. शायद एहू चलते कि ई लोग एक त मेच्योर ना होत रहे, दोसरे ओह लोग के लागे कि लोक कवि उनुका साथे अन्याय कइले बाड़े. एहमें से कईजने त ईहाँ ले करसु कि गावस-बजावस सब लोके कवि के गाना पर गाना का आखिर में जहां लोक कवि के नाम आवे, ओहिजा आपन नाम लगा दिहल करसु. गोया कि ई गाना लोक कवि के लिखल ना, ओह कलाकार के आपन लिखल ह, जे गा रहल बा. कबो कभार ओरहन चहुँपावे का अंदाज में ई बात लोग लोक कवि का कानो तक चहुँपावल करे कि, “देखीं, अब फलनवो रउरा गाना में आपन नाम ठूंस के गावत बा.” त ई सब सुन के लोक कवि या त चुप लगा जासु भा बिना खिसियइल कहसु, “जाये दीहीं, खात कमात बा, खाये कमाये दीहीं !” ऊ कहसु, “मंचे पर नू गावऽता, कैसेट में नइखे नू गावत ? अरे जनता जानत बिया कि कवन गाना केकर ह. परेशान जिन होईं. ” ओरहन ले के आइल लोग के ऊ लगभग एही तरह चुप करा देसु.\nआ अब त हद ई होखे लागल कि जवने कलाकार के लोक कवि आपन मैनेजर बनावसु उहे ना सिरिफ उनुका कलाकारन के तूड़ देव, बलुक उनुका पइसा रुपिया के हिसाबो में लमहर घपला कर देव. बात एहिजे ले रहीत त गनीमत होखीत, कई बेर त ऊ मैनेजर घपला कर के लोक कवि के कईगो सरकारी कार्यक्रमो चाट जाव. आ कई बेर पोरोगराम लोक कवि करसु बाकिर पेमेंट कवनो अउरे बैनर के नामे हो जाव जे आड़े तिरछे लोक कवि के मैनेजर के बैनर होखल रहे !\nपरेशान हो जासु लोक कवि अइसन घपल देख-देख के, भुगत-भुगत के ! ऊ पछतासु कि काहें ना ठीक से उहो पढ़ले लिखले. ऊ कहबो करसु कि, “ठीक से पढ़ल लिखल रहतीं त ई बदमाशी ना नू करीत कवनो हमरा साथे !”\nनतीजा भइल कि उनुका इर्द-गिर्द अविश्वास के बड़-बड़ झाड़ झंखाड़ उग आइल रहे. ऊ अब जल्दी केहू दोसरा पर भरोसे ना करसु.\nअविश्वास का ई उहे दौर रहल जब लोक कवि कभी कभार काफीओ हाऊस में बइठे लगले.\nकाफी हाऊस में लोक कवि का बइठलो हालांकि एगो शगले रहत रहे बाकिर बहुते दिलचस्प शगल. का रहे कि लोक कवि के पड़ोसी जनपद के एगो तपल तपावल स्वतंत्रता सेनानी रहले त्रिपाठी जी. ख़ूब लमहर, ख़ूब करिया. अपना समय के बड़का आदर्शवादी. एह आदर्शवादे का चलते शुरू-शुरू में त्रिपाठी जी देश के आजाद होखला का बादो, जब तमाम लोग चुनावी राजनीति के मलाई काटे लागल रहुवे, ऊ एकरा से फरके बनल रहले. तमाम फर्जी स्वतंत्रता सेनानी ना सिरिफ चुनावी बिसाते जीतले बलुक सरकार में मंत्रीओ बन गइले. तबहियो आदर्शवाद मे डूबल त्रिपाठी जी एह टोटकन से दूरे रहले. शुरू-शुरू में त सब कुछ चल गइल. बाद में दिक्कत बढ़े लागल. लड़िका फड़िका बड़ होखे लगले. पढ़ाई-लिखाई के खर्रचो बढ़े लागल. ऊ एक बेर हार थाक के एगो चीनी मिल मालिक का भिरी गइले जे उनुका के उनुकर आदर्शवादी राजनीति का चलते जानत रहल. आपन तकलीफ बतवलन. मिल मालिक सरदार रहे. देश भक्ति के जज्बो अबही ओकरा में बाचल रहुवे. त्रिपाठी जी के दिक्कत में ऊ सहारा दिहलसि आ कहलसि कि जबले उनुकर सगरी बच्चा पढ़ लिख नइखन जात तबले ओकनी के पढ़ाई-लिखाई के सगरी खरचा के जिम्मेदारी उनुके रही. आ सरदार जी त्रिपाठी जी खातिर एगो सालाना फंड तुरते फिक्स कर दिहले कंपनी के वेलफेयर फंड से. त्रिपाठी जी के लड़िकन के पढ़ाई सुचारू रूप से होके लागल. लेकिन जइसे-जइसे लड़िकन के उमिर बढ़त गइल, ओकनी के क्लास बदलत गइल, ओकनी के पढ़ाई के खरचो बढ़त गइल. लेकिन चीनी मिल के वेलफेयर फंड से लड़िकन के पढ़ाई ला मिले वाल फंड में कवनो बढ़ोत्तरी ना भइल.\nइहे रोना एक दिन त्रिपाठी जी एगो दोसरा सरदार से रोवे लगलन. कहे लगलन कि, “पहिले चीनी मिल वाला सरदार आसानी से मिल लेत रहे, अब पचासन कर्मचारी बाड़े ओकरा से मिलवावे वाला. सगरी नया. कवनो हमरा के जानबेना करे जे हमरा के उनुका से मिलवा देव. मिलवा देव त बताईं कि भाई सारा खर्च, कापी किताब, फीस कहां से कहां निकल गइल लेकिन तोहर वेलफेयर फंड जस के तस बा !” जवना सरदार से ई रोना त्रिपाठी जी रोवत रहले ऊहो सरदार ट्रांसपोर्टर रहे आ ओह घरी ट्रक के टायरो के परमिट चलत रहे. त्रिपाठी जी के एगो आदत इहो रहे कि अकसरहा फउँकल करसु कि फलां मंत्री, फलां अफसर हमार चेला ह. से ट्रांसपोर्टर सरदार बोलल कि, “पंडित जी फलां मिनिस्टर त आप क चेला ह ?”\n“हँ, हवे. बिलकुल हवे. ” त्रिपाठी जी पूरा ठसका से बोलले.\n“त आप हमरा ला ट्रक के टायरन के परमिट के पक्का इंतजाम ओकरा से करवा दीं. ” सरदार बोला, “फेर हम अतना कुछ त बिटोरिये देब कि रउरा लड़िकन के पढ़ाई खातिर हर साल वेलफेयर फंड देखे के जरूरते ना पड़ी.”\n“त का जाईं, रउरा परमिट ले आईं. बाकी इंतजाम हम करत बानी.”\nत्रिपाठी जी छड़ी उठवले, गला खंखारले आ चहुँप गइले ओह चेला मिनिस्टर का लगे. ऊ बड़ा आदर सत्कार से त्रिपाठी जी के बईठवलन. फेर त्रिपाठी जी ने तनी घुमा फिरा के ट्रक के टायर के परमिट खातिर बात चला दिहले. उनुकर चेला मिनिस्टर बाति सुन के मुसुकाइल. कहलसि, “पंडित जी, रउरा लगे एगो साइकिल तकले त बा ना, उ ट्रक के टाय के का करब ?”\n“पेट में डालब !” त्रिपाठी जी बम-बमा के कहले, “मिनिस्टर बन गइल बाड़ऽ त दिमाग ख़राब हो गइल बा. जानत नइखऽ कि ट्रक के टायर के का करब.”\nमिनिस्टर त्रिपाठी जी से माफी मांगलन आ उनुका परमिट ख़ातिर आदेश दे दिहलन.\nत्रिपाठी जी के काम बन गइल रहे.\nलेकिन अब ई एगो काम एह तरह हो गइला से त्रिपाठी जी के मुंहे खून लाग गइल. अब ऊ अइसन काम खोजत चलसु आ कहत फिरु कि, “केहू के कवनो काम होई त बतइहऽ !” धीरे-धीरे त्रिपाठी जी दलाली खातिर मशहूर होखे लगले. एह फेर में ऊ फजिरही से घर छोड़ देसु आ देर रात घरे चहूँपसु. उनुकर पंडिताइन कबो कभार उनुका से दबल जबान से पूछबो करसु कि, “ए बड़कू क बाबू, आखि़र रउरा कवन नौकरीकरीले जे सबेरे के निकलल देर रात घरे आइले ?” ऊ अड़ोस पड़ोस के हवाला देत बतावसु कि, “फलांने फलांने क बाबू लोग एतने बजे जाला आ एतने बजे घर आइयो जाले ?” फेर ऊ पूछसु, “रउरा काहें सबसे पहिले जाइले आ सबले देर से आइले. आ फेर रउराकवनो छूट्टियो ना मिले. ई कवन नौकरी ह जे आप करीले !”\nत्रिपाठी जी बेचाररू का बतऽवतन ? का ई बतऽवतन कि आदर्शवादी स्वतंत्रता सेनानी रहल तोहार ई पति अब दलाली खातिर घूमत रहेला, दिन रात एने-ओने ! ऊ पंडिताइन के घुड़पत एतने कहसु, “सूतऽ तू बुझबू ना !”\nएक बार इहे त्रिपाठी जी लोक कवि के धर लिहलन. कहे लगलन, “सुनत बानी ई मुख्यमंत्री तोहार बाति बहुते मानेला. हमार एगो काम करवा द !”\n“का काम हवे पंडित जी ?” गोड़ छूवत लोक कवि पूछले.\n“बात ई बा कि बिजली विभाग के एगो असिस्टेंट इंजीनियर हवे ओकरे ट्रांसफर रोकवावल चाहऽतानी.” ऊ कहले, “तू तनी मुख्यमंत्री से कह दऽ, बात बनि जाई. हमार इज्जत रहि जाई !”\n“लेकिन मुख्यमंत्री जी के त आपहू निमना से जानीले. आपही सीधे कह देब त आपहू के कहल टरिये त नाहीं.” लोक कवि कहले, “आपही कहि दीं !”\n“अरे नालायक, अब तू हमरे के पहाड़ा पढ़ावे लगलऽ !” त्रिपाठी जी लोक कवि से कहले, “तू बात त ठीक कहऽतार. मुख्यमंत्री हमार बातो सुन लिहन. ” ऊ कहले, “हम कहनी त ऊ सुनबो कइलन आ कामो कइलना बाकिर कह दिहलन कि अब एह विभाग के दोसर कवनो काम मत ले आएब !”\n“हम कुछ समुझनी ना त्रिपाठी जी !” लोक कवि साचहू कुछ ना समुझले रहन.\n“त सुन अभागा कहीं का !” त्रिपाठी जी उतावली में बोलत गइले, “एह बिजली विभाग के एगो जूनियर इंजीनियर आपन ट्रांसफर रोकवावे खातिर हमरा के दस हजार रुपया दिहलसि. हम मुख्यमंत्री से कह दिहनी त रुक गइल ओकर ट्रांसफर. अब ओह जूनियर इंजीनियर के ऊपर हवे ई असिस्टेंट इंजीनियर. एकरो ट्रांसफर हो गइल बा. जब जूनियर इंजीनियर के ट्रांसफर रुक गइल आ एकरा पता चलल कि हम रोकववनी त ईहो हमरा लगे आइल. कहलसि बीस हजार रुपिया देब, हमरो ट्रांसफर रोकवा दीं.” त्रिपाठी जी अफनात कहले, “आ मुख्यमंत्रिया पहिलवैं मना कर चुकल हवे !” फेर ऊ आपन किस्मत के कोसे लगले. कहे लगले, “ईहो साला अभागा रहल. ओह जूनियर इंजीनियर से पहिले इहे सार भेंटा गइल रहीत त एकरे काम हो गइल रहीत आ हमरो बेसी पइसा मिलल रहीत !” कह के ऊ आपन माथ ठोंके लगले. लोक कवि से कहले, “कह सुनि के तूही करा द !”\nलोक कवि त्रिपाठी जी के दिक्कत समुझले आ उनुकर पैरवी खुद त ना कइले बाकिर करवा दिहलन तब उनुकर काम !\nएही त्रिपाठी जी के एगो अउरी शगल रहे. पुरान शगल. ऊ अकसर काफी हाऊस में बइठ जासु. काफी पियसु, कुछ खइबो करसु. अउर केहू जे आपन परिचित लउक जाव त ओकरो के बोला लेसु, खियावसु पियावसु. तब जब कि पइसा उनुका जेब में धेलो ना रहत रहे. तबो उनुकर आदत रहे जब तब काफी हाऊस में बइठल, लोग के बोला के खियावल पियावल. अइसे जइसे कि ऊ कवनो बड़हन नवाब भा धन्ना सेठ हउवें. ऊ लोग के बोलावसु, काफी पियावसु आ पूछसु, “कुछ खइबो करबऽ ?” आ जे ऊ हामी भर दिहलसि त ओकरा के खियइबो करसु. फेर ओकरा से पुछसु, “तोहरा लगे पइसा कतना बा ?” आ जे ओकरा लगे अबही तक के बिल के बराबर पइसा होखे त त्रिपाठी जी कह देसु, “बिल भर द !” अउर जे कहीं ओकरो लगे बिल भर के पइसा ना होखे तबहियो त्रिपाठी जी पर कवनो फरक ना पड़े, ना ही उनुका चेहरा पर कवनो शिकन आवे. ऊ ओही फराख़दिली से तब तक सबका के काफी पिआवत रहसु, कुछ ना कुछ खियावत रहसु, खात रहसु जबले केहू पूरा बिल जमा करे वाला उनुका काफी हाऊस में मिल ना जाव ! तबले ऊ खुदो ना उठसु, बइठल रहसु. एने-ओने के गपियावत रहसु. मजमा बन्हले रहुस. बेफिकिर ! काफी हाऊस के वेटर, मैनेजरो बेफिकर रहत रहले. उहो जानत रहले कि त्रिपाठी जी के खाता के पइसा डूबी ना. केहू ना केहू से त ऊ पेमेंट करवाइये दीहें. अइसनो पेमेंट करे वालन में लोको कवि रहले. आ अकसरहे. कई बेर त लोक कवि जान बूझ के काफी हाऊस का राहे जासु आ भीतर घुस के झाँक लेसु कि त्रिपाठी जी के चौपाल लागल बा कि ना. त्रिपाठी जी ना होखसु त लोक कवि ओहिजा से फौरन निकल लेसु. आ जे त्रिपाठी जी ओहिजा भेंटा जासु त लोक कवि जातही उनुकर गोड़ छू के “पालागी !” बोलसु. कहसु, “त्रिपाठी जी हमहू काफी पियब !”\n“हँ, हँ, बिलकुल !” कह के त्रिपाठी जी, “लोको कवि ला काफी ले अइह भाई !” के हांक लगा देसु. लोक कवि जब काफी पी लेसु त त्रिपाठी जी ओही बेफिक्री से कहसु, “लोक कवि पइसा वइसा रखले बाड़ऽ कि बइठब ? केहू दोसरा के आवे के इंतजार कइल जाव !”\nअकसर लोक कवि कहसु, “कहां पंडित जी हमारे पास पइसा कहां है ?” ऊ हंसत कहसु, “हमहू बइठब तनी देर रउरा लगे. अबहिये केहू ना केहू आ जाई. काहें फिकिर करऽतानी !”\n“हमरा काहें के फिकिर. ” कहत त्रिपाठी जी अपने ठहाका में भुला जासु. आ उनुकर पूरा महफिल. फेर धीरे से लोक कवि वेटर के बोला के सगरी बिल चुकता कर देसु. अइसही ओह साँझ काफी हाऊस में बइठल लोक कवि त्रिपाठी जी के ठहाकन के काफी के साथ पियत गप सड़ाका में लागल रहले कि उनुका एगो अइसन सूचना मिलल कि मिलते उनुका के ठकुआ मार दिहलसि. हरदम का तरह ओह दिन काफी हाऊस के पेमेंटो ना कइलन आ “माफ करब त्रिपाठी जी. ” कहत उठ खड़ा भइलन.\nलोक कवि के छोट भाई के एगो लड़िका के एड्स हो गइल रहल.\nढेरे दिन से ऊ बेमार रहुवे. इलाज करावत-करावत घर के लोग हार गइल रहले. हार के ओकर इलाज ला लोक कवि का लगे लखनऊ भेज दिहले रहले घर वाले. एहिजो इलाज बेअसर होत रहल. डाक्टर पर डाक्टर बदलइले बाकिर इलाज कारगर ना पावत रहे. थाक हार के लोक कवि अपना एगो कलाकार का साथे ओकरा के मेडिकल कालेज भेजले. ओहिजा शुरुआती जांच पड़ताल में डाक्टर के शक भइल त खून के टेस्ट करवावल गइल. एच.आई.वी. पाजिटिव निकलल. कलाकार रिपोर्ट जान के घबरा गइल. भागत-भागत लोक कवि का घरे गइल. ओहिजा ना भेंटइले त विधायक निवास वाला गैराज पर गइल, मिसिराइन किहां गइल, फेर खोजत-खोजत काफी हाऊस आइल. काफी हाऊस में लोक कवि भेंटा गइले. ऊ आव न देखलसि न ताव. बीच काफी हाऊसे में लोक कवि का कान में बता दिहलसि कि, “कमलेश के एड्स हो गइल बा. डाक्टर बतवलसि ह.”\nई सुनते लोक कवि झट से खड़ा हो गइलन. त्रिपाठी जी समेत अउरियो लोग घबरा के पूछबो कइल कि, “का भइल लोक कवि ?” लेकिन लोक कवि संयम बनवले रखले. कहले, “कुछउ ना, कुछ घरेलू बाति ह. ”\nकाफी हाऊस के बाहर निकलले आ ओह कलाकार के एक तरफ ले जा के गँवे से पूछले, “ओकरा मालूम हो गइल बा ?”\n“कमलेश के !”\n“नाहीं गुरु जी !”\n“त अबही बतइबो मत करीहऽ. ” लोक कवि बोलले, “केहू के मत बतइहऽ.”\n“लेकिन गुरु जी कबले छुपावल जाई ?” कलाकार बोलल, “कबो ना कबो त पता चलिये जाई !”\n“कइसे पता चल जाई ?” लोक कवि ओकरा के डपटत बोलले, “ओकरा के आजुवे इलाज खातिर बंबई भेज देतानी. ठीक हो जाई आ नाहीं त ओहिजे मर खप जाई.”\n“के ले जाई ?”\n“करत बानी कुछ इंतजाम. ” लोक कवि बोलले, “लेकिन ई बाति भूलाइयो के केहू के बतइहऽ जिन. ना त बड़हन बदनामी हो जाई. ” ऊ कहले, “इज्जत त जइबे करी मार्केटो चल का जाई डूबिये जाई. कहीं मुंह देखावे लायक ना रह जाएब. से बेटा बात अपने ले रखीहऽ.” लोक कवि ई बाति ओकरा से बहुते पुचकारत अउर ओकर पीठ ठोंकत बहुते मुलायमियत से कहले. फेर पाकिट से पांच सौ रुपए निकाल के ओकरा के देत कहले, “ल कुछ खर्चा-बर्चा रख ल. ”\n“अरे नाहीं गुरु जी, एकर का जरूरत रहल. ” पइसा लेत, लोक कवि के गोड़ छूवत ऊ कहलसि.\n“ई बतावऽ कि कमलेश कहां होखी एह घरी ?”\n“घरही होखे के चाहीं भरसक !”\n“ठीक बा तू चलऽ.” कह के लोक कवि रिक्शा लिहले आ बइठ के घरे चल दिहले. ऊ अतना हड़बड़ाइल आ घबराइल रहले कि एह अफरा तफरी में इहो याद ना रहल कि ओहिजा पासे में उनुकर कार मय ड्राइवर के खाड़ बिया. ख़ैर, ऊ घरे गइल. कमलेश पर ख़ूब बिगड़लन. ओकर बहुते लानत मलामत कइलन. लेकिन ना त घर वाले समुझ पावत रहले, ना ही कमलेशे के बुझात रहल कि आखि़र माजरा का बा ?\nआखिर में उनुकर पत्नी बीच में कूदली कि, “आखि़र बाति का ह ? का गलती हो गइल ?”\n“तू ना समुझबू, चुप रहव आ भीतर जा. ” लोक कवि खिसियइलन. बोलले, “बहुते बड़ पाप कइले बा. नाम डुबा दिहले बा परिवार के !”\n“पाप ! परिवार के नाम डुबा दिहलसि !” लोक कवि के पत्नी बुदबुदइली, “का कह रहल बाड़ीं आप ?”\n“कहनी नू कि तू भीतर जा !” लोक कवि पत्नी के डपटले.\n“ई बेराम लड़िका, काहें डांटत बाड़ीं. ”\n“तू जा भितरी !” अब की लोक कवि पत्नी पर गुर्रा के कहले. त ऊ अंदर चल गइली. तेज-तेज कदम से. लगभग दउड़त.\n“तू फौरन आपन बोरिया बिस्तर बान्हऽ. ” कमलेश से लोक कवि बोलले.\n“लेकिन त !” कमलेश सहमत-सहमत बोलल, “आखि़र त !”\n“कवनो लेकिन, कवनो आखि़र वाखिर ना. ” लोक कवि भुनभुनइले. फेर बोलले, “तोहरा के अब अइसन बेमारी पकड़ लिहले बा कि एहिजा इलाज ना हो सके. ”\n“त फिर ?”\n“घबरा मत. ” लोक कवि कमलेश के पुचकारत कहले, “तोहार इलाज तबहियो कराएब. लेकिन एहिजा ना, बंबई में.” ऊ कहले, “जतना पइसा खरच होखी सब करब. लेकिन बंबई में, एहिजा ना.”\n“लेकिन बीमारी का बा ?” कमलेश सहमत-सहमत बोलल.\n“बेमारी के नाम बंबई के डाक्टर बताई. ” लोक कवि रुकले आ किचकिचात बोलले, “जब पाप करत रहल तब ना बुझाइल. अब बेमारी के नाम पूछत बा ?”\n“कब जाए क बा बंबई ?” कमलेश तनिका कड़क होत पूछलसि.\n“अबहिये आ तुरते ! अबही एगो कलाकार के भेजत बानी. ” लोक कवि बोलले, “बाद में तोरा बाप के भेजब.” कह के लोक कवि एगो कलाकार के बोलवले. कहले कि, “फौरन बंबई चले के तइयारी करऽ !”\n“रिकार्डिंग बा कि कार्यक्रम, गुरु जी ?” खुश हो के कलाकार बोलल.\n“कुछऊ नइखे. ” लोक कवि खीझियात कहले, “कमलेश के ओहिजा के अस्पताल में देखावे ले जाए के बा.” कह के लोक कवि कमलेश के पांच हजार रुपए दिहले आ कहले कि, “फौरन निकल जा आ ई डाक्टरी पर्चा, रिपोर्ट ओहिजा के अस्पताल के डाक्टर के देखइहऽ, ऊ भर्ती कर ली.”\n“राउर नाम बता देब ?” कमलेश पूछलसि.\n“केकरा के नाम बतइबऽ ?”\n“डाक्टर के. ”\n“का ओहिजा के डाक्टर हमार रिश्तेदार लागेला ?” लोक कवि भड़कले, “ओहिजा के जानी हमरा के ? कवनो लखनऊ ह का !” ऊ कहले, “केहू के हमार नाम, गांव मत बतइहऽ. चुपचाप इलाज करवइहऽ. ई डाक्टरी पर्चे सोर्स ह. देखते डाक्टर भर्ती कर ली.”\n“कवना अस्पताल में भरती होखे के बा ?”\n“जसलोक, फसलोक, टाटा, पाटा बहुते अस्पताल बाड़ी सँ. कतहीं भर्ती हो जइहे. ” ऊ घबरात कहले, “बाकिर हमार नाम कतहीं भूलाइहो के मत लीहे.” फेर लोक कवि ओह कलाकार के एगो कोना में ले जा के समुझवलनि कि, “एकरा के सम्हार के ले जइहऽ. अस्पताल में भर्ती करवा के चल अइहऽ. चपड़-चपड़ मत करीह.” कह के ओकरा के जाए आवे ख़ातिर किराया खर्चा कह के दिहलन आ कहले कि, “ओहिजा मौका पा के रंडियन का फेर में मत पड़ जइह.” कुछ रुकले आ फेर कहले, “आ एह कमलेशवो से रपटीहऽ, चपटही मत. एकरा बड़ा ख़तरनाक बेमारी हो गइल बा.”\n“एड्स हो गइल बा का गुरु जी ?” कलाकार घबरा के बोलल.\n“चुप साले !” लोक कवि बिगड़त बोलले, “तू डाक्टर हउव ?”\n“ना गुरु जी. ” कह के कलाकार उनुकर गोड़ छूवलसि.\n“त अंट शंट मत बकल करऽ. ” लोक कवि कहे, “तोहरा के आपन ख़ास मान के बंबई भेजत बानी.” ऊ रुकले आ बोलले, “ट्रेन में एकरा दिक्कत ना होखे एह खातिर तोहरा के साथे भेजत बानी. आ ओहिजा अस्पताल में एकरा के छोड़ के तू तुरते चल अइहऽ.” ओकर तुरते लवटल पक्का हो जाव एहला लोक कवि ओकरा के भरमइबो कइले, “रिकार्डिंग के तइयारी करे के बा आ एक दू ठो लोकल कार्यक्रमो बावे. एहसे डाक्टर फाक्टर के चक्कर में मत पड़ीह. तू फौरन ओही दिने ट्रेन पकड़ लीहऽ.”\n“अच्छा, गुरु जी.” कह के ऊ रिक्शा बुलावे चल गइल. फेर रिक्शा से कमलेश के ले के स्टेशन चल दिहलसि.\nएने लोक कवि अपना एगो बेटा के गांवे भेजलन कि ऊ कमलेश के बाप के लखनऊ बोला ले आवे. जेहसे समय से ओकरा के कमलेश का लगे बंबई भेजल जा सके. ऊ बुदबुदात रहले, “पता ना साला बाची कि मरी. अउर जे कहीं भेद खुल खुला गइल त हमार सगरी नाम, सगरी इज्जत माटी में मिला दी!” वह रुकले ना, बड़बड़इले, “अभागा साला !”\nलोक कवि अब गाते नहीं – ११\nदसवीं कड़ी में रउरा पढ़ले रहीं\nसम्मान मिलला बाद अपना गाँवे चहुँपल लोक कवि के एगो पंडित के कहल नचनिया पदनिया के बात कतना खराब लागल रहे. बाकिर चेयरमैन साहब का समुझवला पर ऊ अपना मन के तोष दे दिहले रहले. अब पढ़ीं गाँव से लवटि के आइल लोक कवि के कहानी.\nलखनऊ चहुँप के लोक कवि साँस लिहले. चेयरमैन साहब का घरे उतरले. जाके उनुका पत्नी के प्रणाम कइले. चेयरमैन साहब से फेर काल्हु भेंट करे के कहत उनुको गोड़ छू लिहले त चेयरमैन साहब गदगद हो के लोक कवि के गले लगा लिहलन. कहलन, “जीयत रहऽ आ एही तरे यश कमात रहऽ.” आगा जोड़लन, “लागल रहऽ एही तरे त एक दिन तोहरा के पद्मश्री, पद्मभूषणो में से कुछ ना कुछ भेंटा जाई.” उ सुन के लोक कवि के चेहरा पर जइसे चमक आ गइल. लपक के फेर से चेयरमैन साहब के गोड़ छू लिहले. घर से बहरी निकलि के अपना कार में बइठ गइलन. चल दिहलन अपना संघतियन का साथे अपना घर का ओरि.\nरात के एगारह बज गइल रहे.\nओने लोक कवि घरे चललन. एने चेयरमैन साहब लोक कवि का घरे फोन कइलन त लोक कवि के बड़का लड़िका फोन उठवलसि. चेयरमैन साहब ओकरा के बतवलन कि “लोक कवि घरे चहुँपते होखी. हमरा किहाँ से चल दिहले बा.”\n“एतना देरी कइसे हो गइल ?” बेटा चिंता जतावत पूछलसि, “हमनी का साँझही से इन्तजार करत बानी सँ.”\n“चिंता के कवनो बाति नइखे. सम्मान समारोह का बाद तोहरा गाँवे चल गइल रहीं सँ. ओहिजा खूब स्वागत भइल लोक कवि के. मेहरारू सभ लोढ़ा ले ले के परीछत रहली सँ. बिना कवनो तर तइयारी के बड़हन स्वागत हो गइल. पूरा गाँव कइलसि.” चेयरमैन साहब बोलत रहले, “फोन एहसे कइनी हँ कि एहिजा तूहू लोग तनी टीका-मटीका करवा दीहऽ. आरती -वारती उतरवा दीहऽ.”\n“जी चेयरमैन साहब. ” लोक कवि के बेटा कहलसि, “हमनी का पूरा तइयारी का साथे पहिलही से बानी सँ. बैंड बाजा तक मँगवा लिहले बानी सँ. ऊ आवें त पहिले !”\n“बक अप !” चेयरमैन साहब कहले, “त रूकऽ, हमहू आवतानी.” फेर पूछलन, “केहू अउरी त ना नू आइल रहुवे ?”\n“कुछ अफसरान आइल रहले. कुछ प्रेसोवाला लोग आ के चल गइल. बाकिर मोहल्ला के लोग बा. कई जने कलाकारो लोग बा, बैंड बाजा वाले बाड़न सँ, घर के लोग बा.”\n“ठीक बा. तू बाजा बजवावल शुरू कर द. हमहू चहुँपते बानी. स्वागत में कवनो कोर कसर ना रहे के चाहीं !” ऊ कहले.\n“ठीक बा चेयरमैन साहब.” कहि के बेटा फोन रखलसि. बहरी आइल आ बैंडवालन से कहलसि, “बजावल शुरू कर द लोग, बाबूजी आवत बाड़े.”\nबैंड बाजा बाजे लागल.\nफेर दउड़ के घर में जा के माई के चेयरमैन साहब के निर्देश बतवलसि आ इहो कि गाँवो में बड़हन धूम-धड़ाका भइल बा से एहिजो कवनो कोर-कसर ना रहि जाव. लोक कवि जब अपना घर का लगे चहुँपलन त तनी चिहुँकलन कि बिना बरात के ई बाजा-गाजा ! लेकिन बैंड वाले, “बहारों फूल बरसाओ मेरा महबूब आया है” के धुन बजावत रहले आ मुहल्ला के चार छह गो लखैरा नाचत रहले.\nठीक अपना घर का सोझा उतरलन त बूझि गइलन कि माजरा का बा !\nउनुकर धर्मपत्नी अपना दुनु पतोहियन आ मोहल्ला के कुछ औरतन का साथे सजल-धजल आरती के थरिया लिहले खाड़ रहली लोक कवि के स्वागत खातिर. लोक कवि के चहुँपते ऊ चौखट पर नरियर फोड़ली, बड़ा आत्मीयता से लोक कवि के गोड़ छूवली आ उनुकर आरती उतारे लगली. मुहल्लो का लोगो छिटपुट बिटोराये लागल.\nगाँव जइसन भावुक आ भव्य स्वागत र ना भइल बाकिर आत्मीयता जरुर झलकल.\nलोक कवि के संगी-साथी कलाकार नाचे लगलन. घर में पहिलही से राखल मिठाई बँटाये लागल. तबले चेयरमैनो साहब आ गइलन. लोक कवि के एगो पड़ोसी भागत-हाँफत अइलन, बधाई दे के बोललन, “बहुते बढ़िया रहल राउर सम्मान समारोह. हमार पूरा घर देखलसि. मुख्यमंत्री आ राज्यपाल का साथे रउरा के.”\n“का आपहू सभे आइल रहली ओहिजा ?” लोक कवि अचकचात पूछलन, “लेकिन कइसे ?”\n“हमनी का टीवी पर न्यूज में देखनी जा. ओहिजा ना गइल रहीं सँ.” पड़ोसी दाँत निपोरत कहले.\n“रेडियो न्यूजो में रहल आपके समाचार.” एगो दोसर पड़ोसी बहुते मसोसत बतवले.\nरात बेसी हो गइल रहल से लोग जल्दी-जल्दी अपना घरे जाये लागल.\nबैंडो-बाजा बन्द हो गइल.\nखा-पी के पोता-पोती के दुलरावत लोको कवि सूते चल गइलन. धीरे से उनकर पत्नियो उनुका बिस्तर पर आ के बगल में लेट गइली. लोक कवि अन्हार में पूछबो कइलन, “के हऽ ?” त ऊ धीरे से फुसफुसइली, “केहू नाईं, हम हईं.” सुन के लोक कवि चुपा गइलन.\nबरीसन बाद ऊ लोक कवि का बगल में आजु एह तरह लेटल रहली. लोक कवि गाँवे का बात शुरु कर दिहलन त पत्नी उठ के हाँ हूँ करत उनुकर गोड़ दबावे लगली. गोड़ दबवावत-दबवावत पता ना लोक कवि के का सूझल कि पत्नी के पकड़ के अपना नियरा खींच के सूता लिहलन. बहुते बरीस का बाद आजु ऊ पत्नी का साथ “सूतत” रहले. चुपके-चुपके. अइसे जइसे कि सुहागरात वाली रात होखे. गुरुवाइन के ऊ “सूतल” सुख देके संतुष्टे ना परम संतुष्ट कर दिहले. सगरी सुख, सगरी तनाव, सगरी सम्मान ऊ गुरुवाइन पर उतार दिहले आ गुरुवाइनो आपन सगरी दुलार, मान-प्यार, भूख-प्यास आत्मीयता में सान के उड़ेल दिहली. “सूतला” ला थोड़ देर बाद ऊ लोक कवि का बाँहन में पड़ल कसमसात आपन संकोच घोरत बोलली, “टीवी पर आजु हमहूं आपके देखलीं.” फेर जोड़ली, “बड़का बेटउआ देखवलसि !”\nसबेरे गुरुवाइन उठली त उनुका चाल में गमक आ गइल रह. उनुकर दुनु पतोहिया जब उनुका के देखली सँ, उनुकर बदलल चाल देखली सँ स दुनु अपने में आँख मारत एक दोसरा के संदेश “दे” आ “ले” लिहली सँ. एगो पतोहिया मजा लेत बुदबुदइबो कइलसि, “लागत जे पाँच लाख रुपयवा इहे पवलीं हईं.”\n“मनो अउर का !” दोसरकी पतोह खुसफुसा के हामी भरलसि. बोलल, “पता ना कतना बरिस बाद जोरन पड़ल बा !”\nसबेरे अउरियो कई लोग लोक कवि के घरे बधाई देबे अइले.\nहिंदी अखबारो में पहिला पन्ना पर लोक कवि के मुख्यमंत्री आ राज्यपाल का साथे सम्मान लेत फोटो छपल रहे. दू गो अखबार में त रंगीन फोटो ! साथही रिपोर्टो. हँ अंगरेजी अखबारन में फोटो जरुर भीतर का पन्ना पर रहल रिपोर्ट का बिना.\nलोक कवि के फोनो दनादन घनघनात रहे.\nलोक कवि नहा धोआ के निकललन. मिठाई खरीदलन आ पत्रकार बाबू साहब का घरे चहुँपलन. उनुका के मिठाई दिहलन, गोड़ छूवलन, आ कहलन, “सब आपही के आशीर्वाद से भइल बा.” बाबू साहब घर पर रहले, पत्नी सोझा रहली से कुछ कटु ना बोललन. बस मुसुकात रहले.\nलेकिना रास्ता पर ना अइलन, जइसन कि लोक कवि चाहत रहले.\nलोक कवि त चाहत रहले कि एह सम्मान का बहाने एगो प्रेस कांफ्रेंस कर के पब्लिसिटी बिटोरल. चाहत रहलन स्पेशल इंटरव्यू छपवावल. सब पर पानी पड़ गइल रहे. चलत-चलत ऊ बाबू साहब से कहबो कइले, ” त साँझी खा आईं ना !”\n“समय कहाँ बा ?”कहि के बाबू साहब टार दिहलन लोक कवि के. काहे कि निशा तिवारी के ऊ अपना मन से अबही ले टार ना पवले रहन.\nलोक कवि चुपचाप चल अइलन.\nबाद में आखिरकार चेयरमैने साहब दुनु जने का बीच पैच अप करवले. बाबू साहब प्रेस कांफ्रेंस के सवाल त रद्द कर दिहलन, कहलन कि “बासी पड़ गइल बा इवेंट.” लेकिन लोक कवि के एगो ठीक-ठाक इंटरव्यू जरुर कइलन.\nबहुते मीठ आ तीत सवाल पूछलन. आ पूरा विस्तार से पूछलन. कुछ सवाल साँचहू बड़ा मौलिक रहली सँ आ जबाब उनुका सवालो से बेसी मौलिक.\nलोक कवि जानत रहले कि बाबू साहब उनुकर कुछ नुकसान ना करीहन से बेधड़क हो के जबाब देसु. फेर गोड़ छू के कहियो देसु कि “एकरा के छापब मत !”\nजइसे कि बाबू साहब लोक कवि से पूछले कि “जब आप एतना बढ़िया लिखीले आ मौलिक तरीका से लिखीले त कवि सम्मेलनन में काहे ना जाईं ? तब जबकि रउरा के लोक कवि कहल जाला.”\n“ई कवि सम्मेलन का होखेला ?” लोक कवि खुल के पूछलन.\n“जहवाँ कवि लोग आपन कविता जनता का बीचे सुनावेले, गावेले.” बाबू साहब बतवले.\n“अच्छा अच्छा समुझ गइनी.” लोक कवि कहले, “समुझ गइनी. ऊ रेडियो टीवीओ पर आवेला.”\n“त फेर काहे ना जाईं आप ओहिजा ?” बाबू साहब के सवाल जारी रहे, “ओहिजा बेसी सम्मान, बेसी स्वीकृति मिलीत. खास कर के रउरा राजनितिक कवितन के.”\n“एक त एह चलते कि हम कविता नाहीं गीत लिखीले. एह मारे ना जाइले. दोसरे हमरा के कबो बोलावलो ना गइल ओहिजा.” लोक कवि जोड़ले, “ओहिजा विद्वान लोग जाला, पढ़ल-लिखल लोग जाला. हम विद्वान हईं ना, पढ़लो-लिखल ना हई. एहू नाते जाये के ना सोचीला !”\n“लेकिन रउरा लिखला में ताकत बा.बात बोलेला रउरा लिखले में.”\n“हमरे लिखले में ना, हमरे गवले में ताकत बा.” लोक कवि साफ-साफ कहले, “हम कविता ना लिखीं, गाना बनाइले.”\n“तबो, का अगर रउरा के कवि सम्मेलन में बोलावल जाव त आप जाएब ?”\n“नाहीं. कब्बो ना जाएब.” लोक कवि हाथ हिलावत मना करत बोललन.\n“काहे ?” पत्रकार पूछले,”काहे ना जाएब आखिर ?”\n“ओहिजा पइसा बहुते थोड़ मिलेला.” कहि के लोक कवि सवाल टारल चहले.\n“मान लीं कि रउरा कार्यक्रमन से बेसी पइसा मिले तब ?”\n“तबो ना जाएब।”\n“एक त कार्यक्रम से बेसी पइसा मिली ना, दोसरे हम गवईया हईं, कविता वाला विद्वान ना.”\n“चलीं मान लीं कि रउरा के विद्वानो मान लिहल जाव आ पइसो बेसी दिहल जाव तब ?\n“अतना भागत काहे बानी लोक कवि कवि सम्मेलनन से ?”\n“एहसे कि हम देखले बानी कि ओहिजा अकेले गावे पड़ेला, त हमरो अकेले गावे के पड़ी. संगी साथी होखिहन ना, बाजा-गाजा होई ना. बिना संगी-साथी, बाजा-गाजा के त हम गाइये ना पाएब. आ जे कहीं गा दिहलीं अकेले बिना गाजा-बाजा त फ्लॉप हो जाएब. मार्केट खराब हो जाई.” लोक कवि बाति अउरी साफ कइलन कि, “हम कविता नाहीं गाना गाइले. धुन में सान के, जइसे आटा सानल जाले पानी डाल के. वइसहीं हम धुन सानीले गाना डाल के. बिना एकरे त हम फ्लॉप हो जाएब.”\n“गजब ! का जबाब दिहले बानी लोक कवि रउरा.” बाबू साहब लोक कवि से हाथ मिलावत कहले.\n“लेकिन एकरा के छापब मत.” लोक कवि बाबू साहब के गोड़ छुवत कहले.\n“काहे ? एहमे का बुराई बा ? एहमें त कवनो विवादो नइखे.”\n“ठीक बा, बाकिर विद्वान लोग बिना मतलब नाराज हो जाई.”\n“काहे कि उहो लोग इहे करत बा जवन कि आप करत बानी एहसे ? एहसे कि ऊ लोग इहे काम कर के विद्वानन का पाँति में बइठ जात बा, आ इहे काम करि के रउरा गवईयन का पाँति में बइठ जातानी एहसे ?” बाबू साहब कहले, “लोक कवि राउर ई टिप्पणी एह कवियन के एगो कड़ेर झापड़ बा. झापड़ो ना बलुक जूता बा.”\n“अरे ना ! ई सब नाहीं.” लोक कवि हाथ जोड़ के कहले, “ई सब छापब मत.”\n“अच्छा जे ई ढपोरशंखी विद्वान रउरा एह टिप्पणी से नाराजे हो जइहे त का बिगाड़ लीहें ?”\n“ई हमरा नइखे मालूम. बाकिर विद्वान हवे लोग, बुद्धिजीवी हवे, समाज के इज्जतदार लोग हवे. ओह लोग के बेईज्जती ना होखे के चाहीं. ओह लोग के इज्जत कइल हमार धर्म ह.”\n“चलीं, छोड़ीं.” कहि के पत्रकार बात आगा बढ़ा दिहले. लेकिन बात चलत चलत फेर कहीं ना कहीं फँस जाव आ लोक कवि हाथ जोड़त कहसु, “बाकिर ई छापब मत.”\nएही तरे चलते फँसत बात एक जगहा फेर दिलचस्प हो गइल.\nसवाल रहुवे कि, “जब आप अतना स्थापित आ मशहूर गायक हईं त अपना साथे दुगाना गावे खातिर एतना लचर गायिका काहे राखेनी ? सधल गायकी में निपुण कवनो गायिका का साथे जोड़ी काहे ना बनाईं ?”\n“अच्छा..!” लोक कवि तरेरत बोललन, “अपना ले नीमन गायिका का साथे दुगाना गाएब त हमरा के के सुनी भला ? फेर त ओह गायिका के बाजार बन जाई, हम त फ्लॉप हो जायब. हमरा के फेर के पूछी ?”\n“चलीं नीमन गावे वाली ना सही. पर थोड़ बहुत ठीक ठाक गावे वाली बाकिर खूबसूरत लड़िकी त अपना साथे गावे खातिर रखिये सकीले आप ?”\n“फेर उहे बाति !” लोक कवि मुसुकात तिड़कले, “देखत बानी जमाना एतना खराब हो गइल बा. टीम में लड़िकी ना राखीं त केहू हमार परोगराम ना देखी, ना सुनी. आ सोना पर सुहागा ई कर दीं कि अपना साथे गावे वाली कवनो सुन्दर लड़िकी राख लीं !” ऊ बोललन, “हम त फेर फ्लॉप हो जायब. हम बूढ़वा के के सुनी, सब लोग त ओह सुन्दरी के देखही में लाग जाई. बेसी भइल त गोली-बनूक चलावे लगीहें लोग !” ऊ कहले, “त चाहे देखे में सुन्दर भा गावे में बहुते जोग, हमरा साथे ना चल पाई. हमरा त दुनु मामिला में अपना से उनइसे राखे के बा.”\nकहे के त लोक कवि साफ-साफ कहि गइलन लेकिन फेरु पत्रकार के गोड़े पड़ गइलन. कहे लगलन, “एकरो के मत छापब.”\n“अब एहमें का हो जाई ?”\n“का हो जाई ?” लोक कवि कहले, “अरे बड़हन बवाल हो जाई. सगरी लड़िकी नाराज हो जइहे सँ.” ऊ कहले, “अबहीं त सभका के हूर के परी बताइले. बताइले कि हमरा से नीमन गावे लू. बाकिर जब सब असलियत जान जइहें सँ त कपार फोड़ि दीहें स हमार. टूट जाई हमार टीम. कवन लड़िकी भला तब आई हमरा टीम में ?” लोक कवि पत्रकार से कहले, “समुझल करीं. बिजनेस ह ई हमार ! टूट गइल त ?”\nत एह तरह कुछ का तमाम कड़ुआ बाकिर दिलचस्प सवालन के जबाबन के काट-पीट के लोक कवि के इंटरव्यू छपल, फोटो का साथ.\nएहसे लोक कवि के ग्रेसो बढ़ गइल आ बाजारो !\nअब लोक कवि का कार पर उनुका सम्मान के नाम के प्लेट जवन ऊ पीतल के बनववले रहले, लाग गइल रहुवे. बिल्कुल मंत्री, विधायक, सांसद, कमिश्नर, डीएम, भा एसपी के नेमप्लेट का तरह.\nलोक कवि के कार्यक्रमो एने बढ़ गइल रहे. अतना कि ऊ सम्हार ना पावत रहले. कलाकारन में से एगो हुसियार लउण्डा के ऊ लगभग मैनेजर बना दिहले. सब इंतजाम, सट्टा-पट्टा, आइल-गइल, रहल-खाइल, कलाकारन के बुकिंग, ओकनी के पेमेंट लगभग सगरी काम ऊ ओहि कलाकार कम मैनेजर के सँउप दिहले रहन.\nकिस्मत सँवर गइल रहे लोक कवि के. एही बीच उनुका के बिहारो सरकार दू लाख रुपिया के सम्मान से सम्मानित करे के घोषणा कर दिहलसि. बिहारो में एगो यादव मुख्यमंत्री के राज रहल. यादव फैक्टर ओहिजो लोक कवि के कामे आइल. साथही बिहारो में उनुकर कार्यक्रमन के मांग बढ़ गइल.\nचेयरमैन साहब अब लोक कवि के रिगइबो करस कि, “साले, अब तू आपन नाम एक बेर फेर बदलि ल. मोहन से लोक कवि भइल रहऽ आ अब लोक कवि से यादव कवि बनि जा.”\nजबाब में लोक कवि कुछ कहसु ना बस भेद भरल मुसुकी फेंक के रहि जासय. एक दिन ओही पत्रकार से चेयरमैन साहब कहे लगलन कि़ “मान ल लोककविया के किस्मत अइसहीं चटकत रहल त एक ना एक दिन हो सकेला कि इनका पर रिसर्चो होखे लागो. यूनिवर्सिटी में पीएच॰डी॰ होखे लागे इनका बारे में.”\n“हो सकेला, चेयरमैन साहब बिल्कुले हो सकेला.” चेयरमैन साहब के मजाक के वजन बढ़ावत बाबू साहब कहले.\n“त एगो विषय त एह लोक कवि पर पीएच॰डी॰ में सबले बेसी पापुलर रही.”\n“कवन विषय ?”\n“इहे कि लोक कवि का जीवन में यादवन के योगदान !” चेयरमैन साहब तनी तफसील में आवत बोलले, “एकर सबले पहिली ४४० वोल्ट वाली प्रेमिका यादव, एकर सबले पहिला गाना बनल यादव प्रेमिका पर, ई सबसे पहिले “सूतल” यादव लड़िकी का संगे, एकर पहिला लड़िका पैदा भइल यादव मेहरारू से.” चेयरमैन साहब कहत गइले, “पुरस्कार त एकरा बहुते मिलल बाकिर सबले बड़ आ सरकारी पुरस्कार मिलल त यादव मुख्यमंत्री का हाथे, फेर दोसरको सरकारी पुरस्कार यादवे मुख्यमंत्री का हाथे. अतने ना, आजुकाल्हु कार्यक्रमो जवन खूब काट रहल बा उहो यादवे समाज में.” चेयरमैन साहब सिगरेट के लमहर कश खींचल कहले, “निष्कर्ष ई कि यादवन के मारतो ई यादवन के राजा बेटा बनि के बइठल बा.”\n“ई त बड़ले बा चेयरमैन साहब !” बाबू साहब मजा लेत कहले.\nबाकिर लोक कवि हाथ जोड़ले आँखि मूंदले अइसन बइठल रहले कि मानो प्राणायाम करत होखसु.


सिवान का बसंतपुर में घवाहिल आदमी के मौत – टटका खबर\nसिवान का बसंतपुर में घवाहिल आदमी के मौत\nअतवार का दिने सिवान जिला के बसंतपुर में स्टेट हाइवे 73 पर लहेजी मध्य विद्यालय के नियरा एगो ट्रक एगो साइकिल वाला के धक्का मार दिहलसि जवना से साइकिल सवार बुरी तरह घवाहिल हो गइल. ओकरा के इलाज खातिर सिवान जिला अस्पताल भेजल गइल रहुवे जहाँ इलाज का दौरान ओकर मौत हो गइल. आदमी के रहल, कहाँ के रहल से अबहीं पता नइखे चलल.\nTags: बसंतपुर, सिवान\nमाइनर का आखिर ले पानी नइखे चहुँपत\nविदेशी मुद्रा संगे आदमी गिरफ्तार\nइंटर के छात्र के पीट.पीट के मुआ दीहल गइल


हिंदी थोपे वाली बात भारत में अंग्रेजी के वर्चस्व बनावे रखे खातिर कहल जाला - खबर भोजपुरी\nहिंदी थोपे वाली बात भारत में अंग्रेजी के वर्चस्व बनावे रखे खातिर कहल जाला\nअभय कुमार दुबे के कलम से\nहिंदी से जुड़ल शिगूफा फेर छेड़ल गइल बा। अगर केंद्रीय गृह मंत्री अमित शाह हिंदी के जगह कौनो अउर भारतीय भाषा के नाव लेहले रहते त का कहते? यानी, अगर ऊ ई कहत रहते कि लोग के सम्पर्क भाषा के रूप में अंग्रेजी के जगह तमिल चाहे बांगला चाहे कौनो अउर भाषा बरते के चाहीं त ओ लोगन के का प्रतिक्रिया आइत जौन एह समय हिंदी के बजाय एगो अखिल भारतीय संपर्क भाषा के रूप में अंग्रेजी के अनिवार्यता पर जोर दे रहल बाने?\nका ओह सूरत में एही तरह के भाषाई बहस चलत रहित? ई सवाल अजीब लाग सकत बा, लेकिन पूछल जरूरी बा। पूरा संभावना एह बात के बा कि यूरोपीय तर्ज पर हिंदी के ‘राष्ट्र-भाषा’ माने वाले अइसन बयान के प्रतिवाद ऊच स्वर में करत नजर आवत (संविधान के तहत हिंदी भारत के राष्ट्र-भाषा नाइ बा। ऊ सरकारी कामकाज के भाषा जरूर बा)। अइसे हिंदी-भक्तन के उनके हाल पs छोड़ के इहवां सोचले के बात ई बा कि अंग्रेजी के सम्पर्क भाषा के रूप में पेश करे वालन के दलील के ओह समय का होइत?\nका ऊ तमिल चाहे बांग्ला खातिर जगह खाली कs देहले रहतें? नाइ। कौनो कीमत पर नाइ। अंग्रेजी के मुकाबले हिंदी के पेश कइल जाए, चाहे कौनो दूसर भाषा के, अंग्रेजी के समर्थक आपन वर्चस्वी हैसियत छोड़े खातिर कब्बो तैयार नाइ होइहें। अमित शाह इहो बात साफ तौर पs कहले रहने कि हिंदी के अंग्रेजी के जगह लेवे के चाहीं, न कि स्थानीय अउर क्षेत्रीय भाषा के। उनकरे बात के सीधा मतलब रहल कि अंग्रेजी के बजाय हिंदी के सम्पर्क भाषा के ओर ले जाइल जाए। लेकिन ‘हिंदी थोपले’ के कोशिश के आरोप हवा में उछाल देहल गइल।\nराजनीति की मामूली जानकारी रखे वाला व्यक्ति भी जानत बा कि सारे भारत पर एगो भाषा न त थोपल जा सकत बा, अउर न ओके थोपले के कोशिश हो रहल बा। संघ परिवार इतना नादान नाइ बा कि ऊ अइसन आत्मघाती कदम उठा के आपन बनल-बनावल खेल बिगाड़ लेई। अंग्रेजी के वर्चस्व दू तरे के लोग खातिर मुफीद बा। एहमें पहिला समुदाय त ऊ बा जौन आजादी के बाद से ‘शासक-अभिजन’ के भूमिका में बा।\nई समुदाय पश्चिमीकृत अंग्रेजीपरस्त अभिजन, बड़ नौकरशाह, भूमंडलीकृत अर्थव्यवस्था से सर्वाधिक लाभ खिंचे वाले मुट्ठीभर लोग अउर भाषा-समस्या के तथाकथित ‘विद्वान’ से मिल के बनावल गइल बा। दूसरका समुदाय कुछ गैर-हिंदीभाषी प्रांत के ओह लोग के बा जौन अंग्रेजी के जरिए भारतीय सिविल सेवा में आपन प्रतिशत बना के रखल चाहत बा। एनके लागत बा कि अगर सिविल सेवा खातिर अंग्रेजी के अनिवार्यता खतम हो गइल त हिंदी वाले आगे निकल जइहें। एह प्रांतन में तमिलनाडु-बंगाल के लोग प्रमुखता से शामिल बाने।\nई एगो खास तरह के राजनीति बा जेमें अइसन लोग कब्बो ई मांग नाइ करेने कि यूपीएससी के परीक्षा उनके तमिल अउर बंगाली में देहले के न केवल इजाजत मिलल, बल्कि अंग्रेजी के पर्चा पूरा तरह से ऐच्छिक होखे- अनिवार्य नाइ। एह प्रकार ई लोग बस पहिले वाले समुदाय में शामिल अभिजन के टोली के सदस्य बनावल चाहत बाने, बल्कि एहमें अपने भाषा के प्रगति अउर वैभव में कौनो खास रुचि नाइ बा। सम्पर्क भाषा के रूप में अंग्रेजी के जगह कौनो दूसर भारतीय भाषा के बजाय हिंदी के नाव प्रस्तावित कइले के कारन मुख्य तौर पर संरचनागत बा।\nहिंदी के अनूठा अध्येता रामविलास शर्मा एके कई सदी ले चलि आवत एगो सामाजिक व्यापारिक, जनसंख्यामूलक अउर सांस्कृतिक प्रक्रिया के रूप में विस्तार से व्याख्यायित कइले बाने। मुगल शासन के तहत आगरा जइसन व्यापार के बड़-बड़ केंद्रन के निर्माण, उन्नीसवीं सदी से ही इहवाँ के लोग के सगरी भारत में फइल गइल, अउर अंग्रेज व्यापारियन के ओर से अपने सुविधा खातिर हिंदी सीखल एह प्रक्रिया के चालक-शक्ति रहल। बंबइया हिंदी, कलकतिया हिंदी, मद्रासी हिंदी अउर हैदराबादी हिंदी के मौजूदगी एही प्रक्रिया के देन बा। अइसन संरचनागत स्थिति कौनो अउर भारतीय भाषा के नाइ बा। एहीलिए अंग्रेजी के बस हिंदिए हटा सकत बा।\nई मसला हिंदी बनाम दूसर भारतीय भाषा के नाइ बा, बल्कि अंग्रेजी बनाम सब भारतीय भाषा के बा। असलियत ई बा कि भारत के भाषा-विवाद के केंद्र में अंग्रेजी के वर्चस्व के प्रश्न बा। एके हल कइले बिना भाषा-समस्या के निराकरण नाइ हो सकsला।\n(ई लेखक के आपन विचार बा)\n2431810cookie-checkहिंदी थोपे वाली बात भारत में अंग्रेजी के वर्चस्व बनावे रखे खातिर कहल जालाyes\nबेटवा के याद में लइकन के दीहें निःशुल्क शिक्षा\nकटारिया देहने रावण अउर सीता पs विवादित बयान


‘मुजरिम’ के मुहुर्त भइल – Anjoria\nमाँ सोमरिया फिल्म्स आ तिवारी इंटरटेन्मेंट के बैनर तले बने जात भोजपुरी फिल्म ‘मुजरिम’ क मुहूर्त पिछला दिने बिहार सरकार के नगर विकास मंत्री प्रेम कुमार नारियल फोड़के कइलन, निर्माता शिवनाथ यादव (बबन यादव) आ योगेन्द्र तिवारी के शूटिंग एह मुहुर्त का साथे पटना लालजी टोला के माँ सोमरिया गेस्ट हाऊस में शुरू कइल गइल.\n‘ऐलान’ जइसन हिट फिल्म दे चुकल निर्देशक धीरज कुमार के पेशकश ‘मुजरिम’ में आशिकी फेम राहुल रॉय, योगेन्द्र तिवारी, आनंद ओझा, लवी रोहतगी, बब्बन यादव आ आलोक यादव के प्रमुख भूमिका बा. निर्देशक धीरज कुमार के कहना बा कि शूटिंग पटना, राजगीर आ बोध गया के मनोरम लोकेशन पर कइल जाई. एह फिल्म के अस्सी फीसदी कलाकार बिहारी बाड़ें.\nसंगीतकार गुणवंत सेन, गीतकार सच्चिदानंद ‘कवच’, विरेन्द्र पाण्डेय आ रमाकांत, छायांकन महेन्द्र पटेल के बा.


Awadhesh Mishra and Sanjay Pandey are the main villains of modern Bhojpuri cinema – News18 Hindi\nBhojpuri Spl: आधुनिक भोजपुरी सिनेमा के महाखलनायक बाड़न अवधेश मिश्रा अउर संजय पाण्डेय\nभोजपुरी सिनेमा के आधुनिक युग के खलनायिकी के समझे खातिर हम एह दौर के कुछ स्थापित आ लोकप्रिय विलेन से उनका सफर आ किरदार पर विस्तार से बातचीत कइनी. आज बात एह दौर के दू गो महा खलनायक अवधेश मिश्रा अउर संजय पाण्डेय के. जे अपना अदायगी से दिल जीत ले लें.\nLast Updated : February 09, 2021, 16:32 IST\nभोजपुरी सिनेमा के आधुनिक दौर मे कलाकार बदल गइलें, नया हीरो अउरी नया खलनायक आ गइलें, तकनीक बदल गइल, शूटिंग के पैटर्न भी बदल गइल, लेकिन कहानियन के ढर्रा कुछ खास ना बदलल. भोजपुरी के अधिकांश फिलिम अभियो कमोबेश हिंदी के कुल फिलिम के साथे साउथ के फिलिम से प्रेरित लागेला. हालांकि बीच-बीच में कई गो प्रयोग भइल अउर ओह मे सफलता भी मिलल. कहानी आ किरदार मे नयापन से खलनायक के भी नया स्पेस आ नया चेहरा मिलल. भोजपुरी सिनेमा के आधुनिक युग (2000-2021) के खलनायिकी के समझे खातिर हम एह दौर के कुछ स्थापित आ लोकप्रिय विलेन से उनका सफर आ किरदार पर विस्तार से बातचीत कइनी. आज बात एह दौर के दू गो महा खलनायक अवधेश मिश्रा अउर संजय पाण्डेय के..\nअवधेश मिश्रा भोजपुरी खलनायकी के दुनिया के बेताज बादशाह हउवें. अवधेश मिश्रा के भोजपुरी में एंटी हीरो के अस्मिता अउरी उचित मेहनताना खातिर आवाज़ उठावे अउरी संघर्ष करे खातिर जानल जाला. अवधेश मिश्रा के जनम सीतामढ़ी बिहार के सुतियारा गाँव में भइल. फिल्म में अभिनय के शौक लागल त पहिले थियेटर ज्वाइन कइलें, फेर मुम्बई आपन किस्मत आजमावे आ गइलें. हिंदी सिनेमा खातिर संघर्ष कइलें अउरी जब ओने बात ना बनल त उभरत भोजपुरी फिलिम उद्योग में काम करे आ गइलें. 2005 में ‘दुल्हन अइसन चाहीं’ से शुरुआत कइलें अउरी अभी ले कुल 300 फिलिम कर चुकल बाडें. बातचीत के दौरान बतवले कि उ फिलिम के सलेक्शन बहुत सोच-विचार के करेलन. बकौल अवधेश मिश्रा, हम भोजपुरी में जब काम कइल शुरु कइनीं तब हमरा महसूस भइल कि भोजपुरी फिल्मन में खलनायक के उ कद नइखे जवन दोसर फिल्म उद्योग में बा.\nहमनी के मेहनताना काफी कम मिलत रहे अउरी ट्रीटमेंट भी कुछ खास ना होखे. हम फेर ई मुद्दा खातिर संघर्ष करे शुरु कइनी, आवाज उठावे लगनी. हमार कुछ साथी कलाकार लोग भी सपोर्ट में आइल. आज संतोष के साथ कह सकेनी कि हम इंडस्ट्री में खलनायकन के भी अच्छा जगह दिलवावे में कामयाब भइनी. अवधेश मिश्रा के कुछ बेहतरीन किरदार अउरी नीमन प्रदर्शन वाला फिलिम के बात कइल जाव त रविकिशन के साथे ‘सुहाग’ आ ‘लागल रहा राजा जी’ में उ लल्लन सिंह के यादगार चरित्र निभवले रहले. निरहुआ के फिलिम ‘प्रेम के रोग भइल’ में उनकर ध्रुपद सिंह के किरदार एतना मशहूर भइल रहे कि उ इंडस्ट्री में एह फिलिम के बाद ही स्थापित हो गइलें.\nपूरा फिल्म खलनायक के इर्द-गिर्द ही गढ़ल गइल रहे. ‘ज्वालामंडी’ में उ एगो चुनौतीपूर्ण रोल कइलें. उनकर रोल ज्वालाबाई नाम के हिजड़ा के रहल जे सॉफ्ट लउकेला लेकिन अंदर से खल स्वभाव के बा. अवधेश मिश्रा अपना किरदारन में अलग-अलग प्रयोग कइला खातिर जानल जाले. उ हिंदी के ‘एक विलेन’ से प्रेरित होके विलेन फिल्म बनवले जवना में उनकर मुख्य भूमिका रहल. ओही जे रविकिशन के फिल्म धुरंधर में उनकर किरदार एगो व्यवहारिक नजरिया वाला रहल जे देखे में त एकदम शरीफ बुझाला बाकिर भीतर से बहुत करिया बा. पवन सिंह के साथ लुटेरे में बरगद सिंह के उनकर किरदार याद कइल जाये वाला बा. अवधेश मिश्रा सकारात्मक चरित्र भी निभवले बाड़न जेकरा में खेसारीलाल यादव के साथे मेहंदी लगा के रखना आउर ज़िला चंपारण के नाम विशेष रूप से लिहल जा सकेला.\nसंजय पाण्डेय आजमगढ़ के कम्हरिया गाँव के रहे वाला हउवें. उ शुरुआती दिनन में थिएटर कइलें अउरी फेर फिलिम में आ गइलें. उनकर पहिला फिल्म ‘कहिया डोली लेके अइबा’ 2004 में आइल रहल जेकर डायरेक्टर राजकुमार आर पाण्डेय रहलें. ई दूनो जाना के डेब्यू फिल्म रहल. बकौल संजय पाण्डेय हमनी के सिनेमा अउरी कहानी दूनो ही पीछे चलेला त उनकर किरदार अउरी खलनायकी कइसे आगे रह सकेला. हमरा शिकायत लेखको लोग से भी बा उ आपन कहानी में चरित्र के निर्माण करबे ना करेलें. खाली चरित्रन के नाम दे देलें अउरी फिलिम में उनके काम दे देलें. मुश्किल से 5% स्क्रिप्ट ही अभी ले हमरा के अइसन मिलल बा जेकरा में पहिले से ही कैरेक्टाराईज़ेशन कइल गइल रहे नाही त अधिकतर हमारा किरदारन में हम खुद मेहनत करके ओकरा के अलग शेड दिहले बानी. जइसे कभी अपना चरित्र के हकला बना देनी, लंगड़ बना देनी, ओकरा के कवनो तकिया कलाम दे देनी, ओकर मैनेरिज्म के बदल देनी. हमरा फिल्म में ज़्यादातर किरदारन के नाम अउरी डायलाग ही मिलेला बाकी के काम हम करेनी.\nसंजय आगे बतावेलें कि उनकर कुछ यादगार चरित्र भी बा जेकरा के लोग काफी सरहलस. ‘राजा बाबू’ फिलिम में नागिन के रोल में जे नागिन के धुन सुनते ही नागिन डांस करे लागेला, ‘औलाद’ में एगो साइको के रोल अउरी ‘पटना से पाकिस्तान’ में पहिले खलासी के रोल जे बाद में विधायक बन जाला. ‘दीवाना’ फिलिम में भी निभावल गइल उनकर रोल अलग रहल. संजय पाण्डेय कहेलें कि हम हमेशा आपन किरदारन में कोशिश कइलें बानी कि उ एक दूसरा के रिपीट ना लागें अउरी कवनो हिंदी आ दूसर भाषा के फिल्म के किरदार से प्रेरित ना होखे. ‘निरहुआ हिन्दुस्तानी 2’ में हमार रोल काफी पसंद कइल गइल.\nओकरा में हम एगो कॉमिक अउरी जरे-कुढ़े वाला चाचा के रोल कइलें रहनी, जे हमेशा आपन बड़का भाई के घर तबाह कइल चाहेला. ‘रानी चली ससुराल’ में हमार रिटायर्ड पहलवान के रोल काफी सुन्दर बनल बा जेकर चेला लड़की के चक्कर में बर्बाद हो जाला. ‘सपूत’ फिलिम में भी हमार बढ़िया किरदार बा. ‘दिलदार सावरिया’ में हमार विजय सिंह के रोल काफी अच्छा बा अउरी एकरा में हम अंडरप्ले कइले रहनी. लोग हमरा के लाउड एक्टर समझे लागल त एह फिलिम से हम आपन ओह छवि के तोड़ देहनी. आधुनिक दौर में सबसे अधिक नाम, दाम आ काम पावे वाला ई दोनों कलाकार अधिकांश फिलिम में अभिनय के मामला में अपना हीरो लोग पर भारी पड़ल बाड़न बाकिर मेहनताना हमेशा हलुके आ बहुते हलुक रहल बा. मतलब इहाँ पइसा कलाकारी के ना, हीरोबाजी के मिलेला.\nBhojpuri Bhojpuri Cinema Bhojpuri News Sanjay Pandey भोजपुरी भोजपुरी फिल्म\nकिताबों के लिए मशहूर हैं नैनीताल के 'मामू'\nVirat Kohli quits: विराट कोहली का इस्तीफा या बीसीसीआई का छुपमछुपाई का खेल!


मिश्रवलिया के बाबा महेन्दर मिसिर : निर्भय नीर | जोगीरा\nHome भोजपुरी के लाल मिश्रवलिया के बाबा महेन्दर मिसिर : निर्भय नीर\nपरनाम ! स्वागत बा राउर जोगीरा डॉट कॉम प, आज रउवा के सामने बा महेन्दर मिसिर जी के बारे मे कुछ अनछूआ पहलु। मिश्रवलिया के बाबा महेन्दर मिसिर जी के बारे मे हमनी के बता रहल बानी निर्भय नीर जी। निर्भय जी मिश्रवलिया के बाबा महेन्दर मिसिर जी के बारे मे जानकारी इक्कठा क के हमनी के सामने रख रहल बानी। रउवा सब से निहोरा बा कि पढ़ला के बाद आपन राय जरूर दीं आ रउवा निर्भय नीर जी के दिहल जानकारी अच्छा लागल त आगे शेयर जरूर करी।\nपंडित महेन्दर मिसिर जी अब एह दुनिया में नइखी। उहाँ के मुअला आज करीब ७४-७५ बरिस हो गइल। बाकिर उनकर कीरति आजहूँ जिअते बा आ जब ले इहवाँ चान-सुरुज रहिंहे, तब ले ऊहाँ के कीरति जिअते रही। उनकर पुरुखा-पुरनिया लोग अपना के “लगुनी धरमपूरा” के कानकुब्ज बाराम्हन कहत रहीं। वोही लोगन में एक जाना सुखराम मिसिर जी रहीं, जिनकर बेटा श्री शिवशंकर मिसिर रहीं। आ ओहि शिवशंकर मिसिर के बेटा पंडित महेन्दर मिसिर रहीं।\nपंडित महेन्दर मिसिर जी के जनम १६ मार्च सन् १८७६ में सारण जिला के काँही मिश्रवलिया गांव में भइल रहे। इहाँ के आपना बाप-मतारी के एकलौता बेटा रहीं। इहाँ के ममहर प्रतापपुर गांव जिला सारण रहे। बाकिर इन्हके सौतेली मतारी के जड़ से चार जाना भाई रहन। एह लोग में बड़ भाई पंडित गोरख नाथ मिसिर रहन। एह चारों भाई लोग के बहुते लर-जर फइलल- पसरल बा। बाकिर कुल्ही जाना में महेन्दरे मिसिर जी जेठ रहनी। महेन्दर मिसिर जी के एकही बेटा हिकायत मिसिर जी रहनी।\nस्व० महेन्दर मिसिर जी के बाप स्व० शिवशंकर मिसिर छपरा के जमिंदार हनुमत सहाय के ठाकुर बाड़ी के पुजारी रहीं। ओहि जगह अपना लगहीं, आपन बेटा महेन्दर मिसिर जी के राखीं आ उनका के पढ़ावल-लिखावल भा गावल-बजावल के विद्या सिखवावे लगनी। ओह घरी महेन्दर मिसिर जी के उमिर १५- बरिस होखत रहे। ठीके कहल गइल बा कि……\n“लड़िका के पढ़ाईं तऽ पढ़ाईं, ना तऽ शहर में बसाईं।”\nइहे बात महेन्द्र मिसिर जी खातिर भइल। उहाँ के अपना बाबू जी के साथे छपरा में रहत-रहत पढ़े लिखे, गावे-बजावे, कथा-पुराण आ सत्संग में नीमने चलता-पूरजा हो गइनी।संस्किरित के ‘काव्य तीर्थ’ परीक्षा पास क लिहनी। एही तरे तब\nपुरबी सम्राट महेन्दर मिसिर\nतक ले इहे करत-धरत उहाँ का चालिस(४०) बरिस के हो गइनी। एने तब तक ले शिवशंकर मिसिर के अंत काल हो गइल। एकरा बाद महेंद्र मिसिर जी के कपारे घर-दुआर के सब जाल जंजाल पड़ गइल। महेंद्र मिसिर जी शहर में रहत-रहत भारी चालू-पूरजा हो गइनी।इहाँ के हरफनमौला रहीं। इहाँ के अब घूम-घूम के खूबे नीमन कथा-पुराण गा-बजा के कहे-सुनावे लगनी। इहाँ के कथा बड़ा रोचक, सरस आ लयदार होखे लागल। खूदे इहाँ के हरमुनिया, तबला, पखाउज, मृदंग, आ आउरी-आउरी साज बजावत रहनी। इनकर लयदारी गाना बजाना पर आच्छा-आच्छा गवैया, हाकिम-हुकाम, पढुआ-बेपढुआ आ देहात के सभ लोग रीझ जात रहन।\nमहेंद्र मिसिर जी के नांव सुन के लोग उनकरा के देखे आ उनकर गीत सुने खातिर बेहाल हो जात रहे। छपरा, बलिया, आरा, गया, गोरखपुर आ आउर-आउर जगहा के गवैया, गवनिहार, तवायफ आ गीत प्रेमी लोग उनकरा लयदारी पुरबी, खेमटा, दादरा, झूमर, गज़ल आ कवित पर रीझ के चेला बन जास। इहो लोग कहेला कि उहाँ के आसु कवि भी रहनी। ऊ राहे-पेंरा चलते-बोलते, दनादन कविता आ गीत बना देत रहीं आ गावे लागत रहीं।\nमहेंद्र बाबा जवने मंच पर उतरस, तवने में बाजी मारी लेत रहीं। उनकरा गुन के सुन के, देख के लोग उनकरा पर लोभा जात रहन। देहो तऽ इनकर ओही लेखा रहे। मझौला कद के आदिमी रंग गोर, कड़इल मोंछ, कपार पर कधी टोपी, देह में लामा, पंजाबी कुरता, हाथि नियन झूमत चाल, हंसत हंसावत आ ठिठोली करत मिसिर जी के व्यक्तित्व केहू के मोह लेत रहे। उहां के ढ़ेर भाखा बोली के समुझे बुझे के रेआज कइले रहीं। उहां का भोजपुरी,अंगरेजी, बंगला, हिंदी,आ उर्दू बोल लिख लिहीं। संस्कृत त उहांका पढ़ले ही रहीं। इहाँ के सभ रचना भोजपुरी आ अपभ्रंश खड़ी बोली में भइल बाटे।\nमसखरई में त इहां के नामे रहे। बाकिर उहां के छोट मोट एगो लड़निहारो रहीं। गदहा लोट आ धोबिया पाट कुस्ती के पेंच इनकर खूबे सधल रहे। मारामारी में इनकर लाठी दुस्मन के देहि पर पहिलहीं बुनी नियन भदा-भद गिरे लागे। हाजिर जवाबी में त ऊ अउवल नम्बर के रहीं। जबाब-सवाल में बड़का-बड़का बोल्लकड़ के मुंह में जाबी लगा दिहीं। आछा-आछा पढ़निहार-लिखनिहार के मन के मइल झाड़ देत रहीं। इहाँ के दूअरा अइसन कवनो दिन ना होत रहे कि दस पांच आदिमी के जूठ ना गिरे। दूआर पर मेला लागल रहत रहे। इहां के दुआर पर रोजे दु चार गो हाथी-घोड़ा एक्का-बघी आइले रहे। गाना-बजाना के झमेला लागले रहत रहे। ऊ अपना खास सवारी खातिर जिनिगी भर एगो ना एगो अविलाखी घोड़ा रखले रहि गइनी।\nमहेन्दर बाबा जवना-जवना बड़का शहर में गइनी, तवना-तवना शहर के नामी-गिरामी आ धनी-मनी बड़कन के अपना हिकमत से चकमा में डाल देहलन आ ओह लोगन से मोट माल हाथे लगा लेलन। इलाहाबाद, कलकत्ता, रंगून,आ आउरी-आउरी जगहन से ढ़ेर रोपया कमइलन।\nइहाँ के एक बेर नोट बनावे, गिन्नी भंजावे, के कसूर में अपना साथी समाजी के साथे पकड़ा गइल रहीं। वोह मोकदमा में इहाँ के सात बरिस के जेल के सजाय भइल रहे। बाकिर आछा आचरण के कारण चारे बरिस पर बक्सर जेल से छूट गइनी। वोही घड़ी “विनोदी तवाएफ” उनकरा पर गीत बनवली आ जहांँ-तहांँ गावत रहली।\nनोटवा के छापि-छापि गिनिया भंजवल।\nपड़ले पुलिसिया से काम, ए महेन्दर मिसिर।।\nचारो ओरि घेरि लिहले मुनसी दरोगवा।\nछपरा से अइले कप्तान, ए महेन्दर मिसिर।।\nखुफिया पुलिस सभ घुमले नगरिया में।\nमिसिरवलिया में भइलऽ गिरफ्तार, ए महेन्दर मिसिर।।\nनोटवा कारन मिसिर गइले जेलखाना।\nकेहू नाहिं कइले तोहर साथ, ए महेन्दर मिसिर।।\nकहत “विनोदी ताएफा” सुनु मोरा बतिया हो।\nछाड़ि देहु नोटवा के आस, ए महेन्दर मिसिर।।\nजेहल जाये के पहिले महेन्दर मिसिर का एगो साधु से भेंट भइल रहे। ऊ साधु साक्षात महावीर जी रहन। ऊ साधु कहले कि……\n“तूं एगो गीत रामायण के रचना कर। तोहरा पर भगवान जी खुश बाड़न।एह काम में तोहरा सफलता मिली। तब तोहरा बक्सर में विस्वामित्र जी के आश्रम के भीरी राम जानकी के दर्शन होखी।”\nई बात खुदे पंडित महेन्दर मिसिर जी अपना हाथ के लिखल ‘गीत रामायण’ के भूमिका में लिखले बानी। ठीक-ठीक छव सात बरिस के बाद बक्सर में मिसिर जी का चार बजे रात में राम जानकी के दर्शन भइल। वोही घड़ी से इहां का राम-जानकी के भजन आ कीर्तन में रम गइनी। तब से मरे तक ले उहां का घूम-घूम के कथा-पुराण कहे आ भजन-कीर्तन करे लगनी।एह तरे उहां का भोजपुरी आ खड़ी बोली में मुलुकन के पद बनावे लगनी। नीचे के पद से मालूम हो जात बा, जे ऊ बुढ़ारी में एकदमे भगतिआ गइल रहीं।\nराग किन्हो रंग किन्हो संग वो कुसंग किन्हों।\nचातुरी अनेक किन्हों, लाय हाथ चोली में।।\nशास्त्र वो पुरान पढ़े, भाषा सब देसन के।\nविजय पत्र लिन्हों, जाय देश देशन की बोली में।।१।।\nमहल वो अटारी भी तैयारी सब भांति किन्हों।\nअइसही बितायो निसि बासर ठठोली में।।\nद्विज महेन्दर घोड़े रथ हस्तिन के पीठ चढै वो।\nअंत में चढ़ेंगे आठ काठ के खटोली में।।\nपंडित जी ढ़ेर खानी गीत भजन आ नाटक लिखले बानी। थोड़ी-सा वोह में से उहां का किताबन के रुप में छपववले बानी। छपल किताबन में जहवां तक ले पता चलत बा तवन नीचे लिखल बा।\n(१) महेंद्र मंजरी- चार भाग में।\n(२) महेन्द्र चंद्रिका- तीन भाग में।\n(३) महेंद्र बिनोद\n(४) महेंद्र मंगल- चार भाग में।\n(५) महेंद्र कृत अपूर्व रामायण- बाल काण्ड।\nकुछ महेन्दर मिसिर जी के बेछपल किताबन के नांव के भी पता चलल बा जवना में\n(१) उषा हरण नाटक\n(२) उधो वृन्दावन गमन\n(३) चीर हरण लीला\n(४) विनय कवितावली\n(५) गीत रामायण- आठो काण्ड।\n(६) गोपी विरह नाटक।\nहाथ के लिखल (बेछपल) ई सब किताब मिसिर जी के जन्म धरती कांही मिसिरवलिया गांव में मिलल। जवना में गीत-रामायण बालकाण्ड में ४४८ पन्ना आ अयोध्याकांड में १५४ पन्ना बाटे। शेष छव कांड गीत-रामायण के पाण्डुलिपि मिसिर जी के ससुरारी तेनुआ (छपरा शहर के नियरे) गांव में रखल रहे जवन अब उनकरा जन्म धरती मिसिरवलिया में बा। आठो कांण्ड गीत-रामायण के रचना करे में उनकरा सात बरिस लागल रहे। यानि ०७/०५/१९२५ से ०९/०५/१९३१ ई० तक के समय में रामायण के रचना भइल। ई बात मिसिर जी आपन लिखल गीत-रामायण के भूमिका में लिखले बानी।\nमहेन्दर मिसिर जी बेछपल आ छपल किताबन में नीचे लिखल पद (छंद) बाटे।\nकवित, कजरी, काफी होमी, खेमटा, गज़ल, चौपाई, चौबोला, छंद, झूमर, ठप्पा, डफ के होली, दोहा, दादरा, धुरपद, छपैथिये ट्रिकल, नवटंकी, पुरबी, स्थाई, सोरठा, सोहर, सवैया, राग असवारी, राग केदारा, लखनी, चइता, होली, झपताला, घनाक्षरी, राग मलार, धुन राधेश्याम, राग विहाग, राग विभास बगैरह।\nमिसिर जी के चौबोला, झूमर, गज़ल, दादरा आ पूरबी खूबे मार्मिक आ सरस होखे। अइसे त उनकर सब गीत-भजन बड़ा लहरदार होखे। साज लेके जहवां ई गावे लागस उहवां लोग इन्करा के देखे आ इनकर गीत सुने खातिर टूट पड़े। आ घेरवाटा लागा देस। जवनी घड़ी ई आलाप लेवे लागस वोह घड़ी बुझाए कि अमरित झड़त बा।\nएह तरहे इहे करत-धरत मिसिर जी के उमिर करीब ७० बरिस के हो गइल। उहां का अपना बाल-बच्चन खातिर ढ़ेर जगे-जमीन, जमिंदारी आ रोपया पइसा हासिल कइनी। साथे-साथे उहाँ के कीरति भी फइलल। बाकि जादे गाना बजाना आ घोड़सवारी कइला से अंत में उनकरा दामा के बेमारी हो गइल। तब उहाँ का आपन जन्म धरती मिसिरवलिया छोड़ के छपरा के अपना मकान में रहि के दावा-बीरो करावे लगनी। एक दिन उहां के अचके में अपना साथी-समाजी के बोलवनी । जवना में उनकरा घर के लोग भी मिसिरवलिया से छपरा पहूंचल। तब उहां का कहनी कि…….\n“सब केहू गीता रामायण बांच के हमरा के सुनाव। काहे कि हमार परवाना अब राम जी किहां से कट चुकल बा।”\nएह तरहे सबे गीता रामायण क सुनावते रहे, तब तक ले २८/१२/१९४६ ई० में शनिचर के चार बजे दिन में मिसिर जी आँख हमेशा खातिर मूँद लेहनी। आ भोजपुरी पूरवी के जन्मदाता के काल के अंत हो गइल।।\nपिछला लेखशायद अब लोग समझ जाव : निर्भय नीर\nअगिला लेखभोजपुरी लघुकथा किरिया | दिलीप पैनाली\nखेसारी लाल यादव की भोजपुरी फिल्म बाबरी मस्जिद की शूटिंग हुई...\nभोजपुरी के हजार बरिस : सदानन्द शाही


चलीं फेर से आसान कर दिहल जाव कमेंट दिहल – Anjoria\nOct 30, 2010 कमेंट, टिप्पणी\nकुछ दिन से देखत बानी कि अँजोरिया के पाठक पाठिका लोग के टिप्पणी नइखे आवत. हालांकि केहू के टिप्पणी पर रोक नइखे लगावल गइल. बस कुछ अनेरिया लोगन के अनेरे के कमेंट डिलीट कइला से परेशान होके सोचनी कि जरुरी कर दीं कि लोग कमेंट लिखे से पहिले अँजोरिया पर लॉग इन कर लेव. बुझात बा कि या त लोग के आपन पासवर्ड याद नइखे भा लोग जहमत नइखे उठावल चाहत. ओने अनेरिया कमेंट में कवनो कमी नइखे आइल.\nचलीं आजु से ऊ प्रतिबन्ध उठा लिहल गइल बा. बाकिर हर कमेंट के प्रकाशित करे से पहिले देखल जरुर जाई आ अनेरिया कमेंट ओह बाधा के पार ना कर पाई.\n2 thought on “चलीं फेर से आसान कर दिहल जाव कमेंट दिहल”\nDeep (Nepal) says:\nThis isareally good step. We should leave many more things on readers, they will surely decide what is right and what is wrong.\nI’m happy, keep it up.\nई त बङा निमन काम भईल ,हम मोबाईल से कमेँट देत रहनी ह ,बाकी password काँपी पेस्ट ना होत रहे त एकएगो अक्षरीया लिखे के पङत रहे , ई अंजोरीया देश दूनिया मे क्षा जाव इहे हमार भगवान से प्रार्थना बा


टोपी पहिरे खातिर मोदी के पगड़ी उछाल दिहलन नीकु – टटका खबर\nटोपी पहिरे खातिर मोदी के पगड़ी उछाल दिहलन नीकु\nजदयू के राष्ट्रीय कार्यकारिणी के दिल्ली में भइल बइठका का दोसरका आ आखिरी दिने नीतीश कुमार नरेन्द्र मोदी के नाम लिहले बिना उनकर पगड़ी उछाल दिहलन. कहलन कि राजनीति में रहे खातिर कबो टोपियो पहिरे के पड़ी त कबो टीको लगवावे के पड़ी. नीकु का भाषण का बाद साफ हो गइल कि एनडीए में भाजपा आ जदयू के गठबंन्हन अब ढेर दिन नइखे चले वाला काहे कि नीकु के अपना टोपी के लालच बहुते बा. मुस्लिम वोट बैंक बनावे बढ़ावे का फेर में ऊ कवनो हद तक जा सकेलें. काल्हु नीकु भाजपा के खुलेआम धमकी दे दिहलन कि संगे रहे के बा त सम्हर के चले भाजपा ना त जदयू अपना राहे चल जाई.\nअब देखे के बा कि भाजपा एह धमकी पर का करत बिया. जबकि अइसनका दोस्त से अलगे हो गइला में भलाई बा ओकर. इहो हो सकेला कि भाजपे के कुछ लोग नीकु के हवा भरले होखे काहे कि अबहीं ले लालकृष्ण आडवाणी के पदलिप्सा शान्त होखल नइखे लउकत. बबुनी ससुरा ना जाली मने मने गाजेली वाला अंदाज में बुढ़ऊ सामनहु नइखन आवत आ हटतो नइखन. नीकु का भाषण में खुलेआम इशारा रहुवे कि आडवाणी के आपन उम्मीदवार बनावे भाजपा.\nहालांकि काल्हुए भाजपा का तरफ से नीकु का बयानबाजी पर गंभीर टिप्पणी आ गइल बा कि सहयोगियन के एह तरह से ना बतियावे के चाहीं. भाजपा के अधिका चिंता एह बात के बा कि नीकु का भाषण में केन्द्र सरकार का खिलाफ कुछ ना कहल गइल आ सगरी विरोध नरेन्द्र मोदी से रहुवे. अलग बात बा कि अपना भाषण में नीकु एको बेर मोदी के नाम ना लिहलन बाकिर इशारा एकदम साफ रहल कि नमो मंजूर नइखन नीकु के.\nTags: जदयू, भाजपा\nहिन्दू मंदिरन के सरकारी कब्जा से मुक्त करे के कहलसि विहिप\nटटका खबर, शनीचर, वैशाख अन्हरिया द्वादशी, 2078 विक्रमी


टटका खबर, 27 जनवरी 2017 – टटका खबर\nकाल्हु आइल ओपिनियन पोल में बतावल गइल बा कि उत्तर प्रदेश, पंजाब, गोवा, उत्तराखण्ड, अउर मणिपुर में होखे वाला विधानसभा चुनाव में पंजाब छोड़ हर राज्य में भाजपा सबले आगा रही. उत्तर प्रदेश, पंजाब, अउर गोवा में त्रिशंकु परिणाम आई जबकि उत्तराखंड में भाजपा के बहुमत मिल जाई.\nकश्मीर के गुरेज सेक्टर में बुध का दिने बरफ के चट्टान घसकला का चलते सेना के 15 गो जवान शहीद हो गइल बाड़ें. एहमें एगो मेजर आ 14 गो जवान बाड़ें. सेना के अलावा6गो नागरिकनो के मौत भइल बा.\nअखिलेश यादव पीएम मोदी से कहत बाड़ें कि 1 फरवरी के बजट पेश मत होखे. काहे कि चुनाव का चलते बजट में यूपी ला कवनो योजना ना बनावल जा सकी आ एहसे 20 करोड़ जनता के नुकसान होखी. कहत बाड़न कि पिछला बेर साल 2012 का चुनाव में केन्द्र सरका खुदही बजट टार दिहले रहुवे.\nपश्चिम चंपारण जिला के बाल्मीकिनगर इलाका में आजु सबेरे एगो आटो रिक्शा सड़क किनारा खड़ा ट्रक से जा टकराइल आ ओह प सवार लोग घवाहिल हो गइल. दू जने के मौतो हो गइल. हादसा में पड़ल लोग यूपी के महाराजगंज जिला के सोहगी बरवा इलाका के बसही गांव से मौनी अमावस्या के नहान ला बाल्मीकिनगर के त्रिवेणी संगम आवत रहुवे.\nकाल्हु गोंडा जिला के कर्नलगंज कोतवाली इलाका में बस में चढ़त घरी गिर पड़ल व्यापारी के कचरइला से मौत हो गइल. व्यापारी लखनऊ जाए ला बलरामपुर डिपो के बस में चढ़त रहलन जब हैंडल छूट के ऊ नीचे गिर पड़लन आ बस का चक्का का नीचे आ गइलन.\nTags: ओपिनियन पोल, कश्मीर, गोण्डा, चंपारण, बजट, बाल्मीकिनगर, भाजपा


निर्देशक रविकांत के दावा कि ‘बिगुल’ जइसन फिलिम आजु ले नइखे बनल | CinemaBhojpuri.in\nJuly 16, 2012 - फिल्म, फिल्मकार\n- Tagged: बिगुल\t- no comments\tदावा से कहल जा सकेला कि रियल रंगबाज हैदर काजमी के फिल्म ‘बिगुल’ के बारे में निर्देशक रविकांत के एह दावा में बहुते दम बा कि ‘बिगुल’ जइसन फिलिम आजु ले नइखे बनल. एह फिलिम के एगि झलक लउकल त लाग गइल कि वाकई ‘बिगुल’ मौजूदा भोजपुरी फिलिमन पर बीस पड़े वाला बा. आ अगर रउरा सोचीलें कि भोजपुरी फिलिम विश्वस्तर के ना बने त तनी इंतजार कर लीं हैदर काजमी, अक्षरा सिंह आ जितेंद्र यादव के मुख्य भूमिका वाली फिल्म ‘बिगुल’ आपके धारणा बदल दी. नमन फिल्म्स के ‘बिगुल’ अबहीं एडिटिंग के दौर से गुजरत बिया. एकर निर्देशक रविकांत के त इहाँ ले दावा बा कि उनुका फिलिम में दुनिया के कवनो भाषा के कवनो फिलिम के एकहू फ्रेम के नकल ना मिल पाई. एह फिल्म के कहानी आ पटकथा खुद निर्देशक रविकांत के लिखल बा आ संवाद मनोज पांडे संगे मिल के रविकांत के. गीत रविकांत आ एस. कुमार के लिखल हवे, जबकि संगीत हवे नजाकत सुजाद के, फोटोग्राफी रूपांग आचार्य के, प्रोडक्शन डिजायन संजय यादव के, एडीटर हवें गोपाल राधानी, नृत्य निर्देशक अशोक मयंक आ मारधाड़ निर्देशक हीरा यादव.\nफिल्म में हैदर काजमी, अक्षरा सिंह, जितेन्द्र यादव के अलावा श्रेया शर्मा, मनीष खन्ना, संजय कुलकर्णी, कृष्णा गोपाल, सुप्रिया गोपाल अउर संगीता रमन के मुख्य भूमिका बा. (शशिकांत सिंह रंजन सिन्हा के रपट)\nमिलत जुलत‘बिगुल’ हर तरह से मौलिक आ साफ सुथरा मनोरंजन देबे वाली फिलिम बा – रवि कांत (3)विनय आनन्द और श्रीधर शेट्टी चउथा हाली एक संगे (2)अभय सिन्हा के ‘एक दुजे के लिए’ (2)‘बजरंग’ 18 मई के बिहार में रिलीज होखी (2)आपन रगड़ा खतम करे के फैसला कइले रविकिशन आ मनोज तिवारी (2)To the official site of Related Posts via Taxonomies.\tLeaveaReply Cancel reply


भाजपा संगे रहे भा ना रहे के फैसला 27 तारीख के करी सुभासपा – टटका खबर\nलखनऊ 25 मार्च (वार्ता). सुहेलदेव भारतीय समाज पार्टी (सुभासपा) अतवार का दिने कहलसि कि भाजपा संगे गठबन्हन बनवले राखल जाव कि ना पर फैसला 27 मार्च के होखे वाला बइठक में लीहल जाई.\nराज्यसभा चुनाव में भाजपा उम्मीदवार के पक्ष में मतदान करे वाली सुभासपा के महासचिव अरविंद राजभर कहलें कि – हमनी 27 तारीख के लखनऊ में पार्टी कार्यकारिणी के आपातकालीन बइठक बोलवले बानी जा जवना में भाजपा संगे रहल जाव कि ना का बारे में फैसला लीहल जाई.\nसुभासपा अध्यक्ष ओम प्रकाश राजभर के बेता अरविंद के कहना बा कि राज्य में नौकरशाही बेलगाम हो गइल बिया. हालात अतना खराब हो गइल बा कि आजमगढ में एगो पुलिस अधिकारी हमनी के गोल के अध्यक्ष का साथे दुर्व्यवहार क दिहलसि.\nबतवलन कि ओही बइठक में देवरिया सम्मेलनो का बारे में चरचा कइल जाई आ गोल के बढ़ावहुँ पर विचार होखी. राज्यसभा चुनाव में सुभासपा विधायक के क्रास वोटिंग का मसला पर अरविंद राजभर कहलन कि केहु क्रास वोटिंग नइखे कइले. तबो मीडिया के खबर पर दू गो विधायकन के नोटिस जारी कइल गइल बा.\nTags: अरविन्द राजभर, भाजपा, सुभासपा


लइकाई के खेल ओका - बोका : मास्टर अजीज | जोगीरा\nHome आलेख लइकाई के खेल ओका – बोका : मास्टर अजीज\nलइकाई के खेल ओका – बोका : मास्टर अजीज\nपरनाम ! स्वागत बा राउर जोगीरा डॉट कॉम प, रउवा सब के सोझा बा मास्टर अजीज के लिखल लइकाई के खेल ओका – बोका प आलेख, पढ़ीं आ आपन राय जरूर दीं कि रउवा इ आलेख कइसन लागल। रउवा सब से निहोरा बा कि अगर रउवा इ आलेख बढ़िया लागल त शेयर जरूर करी।\nओका – बोका एगो खेल बा । एह में कुछ लइका गोलाई में बइठल रहे ला । सभे आपन तरहत्थी गोल के ऊपर उठइले रहेला । अंगुरी सब गोर खानी नीच रहेला । एगो लइका आपन एगो हाथ खाली राखेला । ओही हाथ के अंगुरी से सबके गोल ऊठल हाथ के बारी-बारी से छुए ला आ गीत गावे ला –\nओका-बोका तीन तरोका\nचनना के नाम का?\nगाना के आखिर में जेकरा पर अंगुरी पड़ेला ऊ कहेला – इजई, बिजई पान ले फूलेला एक हाथ खाली राखे बाला लइका उत्तर देने वाला लइका के हथेली पर मार के ओकरा पुचुका देवेला । गते-गते सभ लइका के हाथ पुचुका दिहल जाला । बारी-बारी से सबई हथेली के चमड़ा पकड़ के पूछल जाला – सूप लेव कि चलनी ।\nबच्चा अगर सूप कहता त ओकर चमड़ा पकड़ के खींचत कहल जाला फटकऽ ज, फटकऽ, अगर बच्चा चलनी कहऽ ता, त जे चमड़ा पकड़ले बा ऊ लइका कहऽ ता चालऽ, चालऽ। आखिर में कुल्हि बच्चा एकका ऊपर एक आपन-आपन हथेली राखेला । सब उलट-पुलट के हथेली पर मारेला आउर गावे ला –\nअटकन-मटकन दही चटाकन\nबर फूले, बरइला फूले\nसावन में करइला फूले\nसावन गइले चोरी\nधर कान मरोरी ।\nइहे गीत गावत लड़िकन एक-दूसरा के कान पकड़ले गोल-गोल घूमे ला ।\nफेर सभे एक-दूसर के कान पकड़ ले\nबइठ जाला आ गोल-गोल झूलत गावेला–\nमामा हे । मामा ! मामी के गगरिया काहे फोरलऽ हो मामा ।\nमामी हो मामी ! चिऊंटी के झुण्डा छोड़ इहऽ हो मामी ।\nइहे करत सब हसंत लाता-लूती करत खेल खतम करेला ।\nध्यान दीं: भोजपुरी कथा कहानी, कविता आ साहित्य पढ़े खातिर जोगीरा के फेसबुक पेज के लाइक करीं\nओका - बोका\nपिछला लेखभगवती प्रसाद द्विवेदी जी के लिखल भोजपुरी कहानी जंगल में मंगल\nअगिला लेखलालू परिवार ने किया गलत व्यवहार : भोजपुरी हीरो खेसारी लाल यादव\nNo 1 Bhojpuri Hero Khesari Lal Yadav ka Photo | भोजपुरी...\nNeeraj Raj Paudel Turns Comedy Hero from Comedy Villain